c: application/epub+zip

text:
Yuma Yidimu
© 2014 Watch Tower Bible and Tract Society of Pennsylvania
Indi Ambanda Azataña Mudimwinyi muNkeñelu yaYehova?
IFU 6 • TUMINA: 86, 104
Zatishenuña Izu daNzambi, Dadumi
IFU 11 • TUMINA: 114, 101
Yehova Wakundamaña Ñahi Kwakwihi Nanetu?
IFU 16 • TUMINA: 51, 91
Tiyenuña Izu daYehova Kwejima Kumudi
IFU 21 • TUMINA: 26, 89
▪ Indi Ambanda Azataña Mudimwinyi muNkeñelu yaYehova?
Tukudiza kukala kwamonañawu amayala niambanda hamuloña wakwila antu adikañili naNzambi muEdeni. Nawa tukudiza hayuma yeliluwu ambanda akushankulu amwakamineña Nzambi. Cheñi nawa tukwiluka mudimu wazatañawu ambanda akwaKristu munkeñelu yaNzambi makonu.
▪ Zatishenuña Izu daNzambi, Dadumi
Mukwakushimwina wejima waWanta wakeñaña kushimwina chiwahi. Tukudiza hanjila jikwawu jajiwahi jinateli kutukwasha kuzatisha Bayibolu hamu namatilakiti etu hakwila tuhanjekeña nawantu nikuyishika hanyichima Nezu daYehova dadumi.
▪ Yehova Wakundamaña Ñahi Kwakwihi Nanetu?
Twatela kwikala nawulunda wawuwahi naNleñi yetu. Tukudiza Yehova chatachikililuhu kutukundamisha kudi yena hakutwinka ifutu danyiloña Niizu dindi dasonekawu.
▪ Tiyenuña Izu daYehova Kwejima Kumudi
Hakwila twendi muwalala, twatela kutiyilila kuyuma yatulejañayi Yehova. Tukudiza chitunateli kutiya izu daYehova hela chakwila twafwilaña kwila yuma yatama muloña wanshidi nawa Satana wakeñaña kutuhuñumuna. Chinu chibaaba chikutukwasha kwiluka netu kuhanjeka naNzambi walala hichuma chalema.
3 Komana Watambwilaña ‘Yakudya Hampinji Yatelela’?
26 ‘Funtaku Wukoleshi Ana Kweyi’
IFU DAHEWULU: Ahela anakushimwina muchiRussia muTel Aviv mumukwakwa wekala kuchikumu chakaluñalwiji. Kunyima kudi tupidi pidi twamalola muJaffa wamakonu, kwashikeneneña maatu muJoppa wakushankulu
8,050,000
1,459
2,671
TUNAKUSHAKAMA mumafuku akala nankashi muchihandilu chawantu. (2 Tim. 3:1-5) Atwesekaña mafuku ejima muloña twamukeña Yehova nawa twafwilaña kwovwahila nshimbi jindi jaloña. Yesu welukili nindi anu mafuku akekala akala, dichi wayilejeli atumbanji twindi nindi akatambwila wukwashu kulonda akakakeli nikunsa. (Mat. 24:3, 13; 28:20) Hakwila ayikoleshi, Yesu watondeli nduñu washinshika kulonda yayinkeña ‘yakudya hampinji yatelela.’—Mat. 24:45, 46.
Kufuma tuhu hampinji yamutondeluwu nduñu washinshika mu 1919, nakupompesha mukuloñesha kwaNzambi “akwetala” amavulu nankashi akumadimi ejima nawa nakuyidiisha chalala chaMwizu daNzambi. (Mat. 24:14; Chim. 22:17) Hela chochu, madimi amavulu adi nanyikanda yantesha hohu, nawa bayi neyi antu ejima ekala naIntaneti hakwila nawu atañeña nyikanda yetuku. Chakutalilahu, antu amavulu adana mavidiyo niyibaaba yashañawu hohu ha jw.org. Komana chumichi chamwekeshaña nawu ana kwetu amakwawu atambwilaña wanyi yakudya yakuspiritu yakeñekaña kulonda akoleshi wulunda wawu naYehova? Hakwila tuwani ñakwilu yayeni, tuhanjekenu hamalwihu awana alema.
Satana chamwesekeliyi Yesu nindi yabalumuni malola ekala mankendi, Yesu wamwakwili nindi: “Anasoneki nawu, Muntu hakuhanda namankendi hohuku, chiña namazu ejima akufuma mukanwa kaNzambi.” (Mat. 4:3, 4) Mazu aYehova ayisoneka muBayibolu. (2 Pet. 1:20, 21) Bayibolu dichi chuma chalema chekala muyakudya yakuspiritu.—2 Tim. 3:16, 17.
Kuloñesha kwaYehova kwabalumuna Bayibolu yaNew World Translation of the Holy Scriptures yamukuma hela yachibalu kubadika mumadimi akushika ku 120, nawa anakuyibalumuna mumadimi amavulu hachaaka nichaaka. Kubombela haBayibolu yaNew World Translation, kudi cheñi maBayibolu amavulu amukuma hela achibalu mumadimi amavulu nankashi. Iwu mudimu weneni wunakuzatewa wunesekani nankeñelu yaYehova yakwila nindi, ‘antu ejima ahandi, eluki nsañu yalala chikupu.’ (1 Tim. 2:3, 4) Chineli “kwosi chuma chaleñeluwu chinabuli kumwekana kumesu [aYehova],” tunateli kukuhwelela netu nateli kukoka ‘antu akeñaña kumwiluka Nzambi’ mukuloñesha kwindi nikuyinka yakudya yakuspiritu.—Heb. 4:13; Mat. 5:3, 6; Yow. 6:44; 10:14.
Hakwila nawu muntu yekali nachikuhwelelu chakola, watela kwila yuma yayivulu kubadika kutaña Bayibolu. Watela kutiyishisha yuma yinakutañayi nikwilamu. (Yak. 1:22-25) Kalama wakuEtiyopiya wakushankulu welukili kulema kwachumichi. Watañileña Izu daNzambi hampinji yamwihwiluwu kudi Fwilipu mukwakushimwina nindi: “Chiwudi nakutaña chinakulumbulukili, tahindi?” Iwu kalama wamwakwili nindi: “Chikunlumbulukila ñahi chakadi muntu kunleja?” (Yil. 8:26-31) Fwilipu wamwakwili ona kalama kuhitila mukumukwasha kulonda yeluki nsañu yalala Yezu daNzambi. Yuma yadiziliyi iwu kalama yamushikili hamuchima chakwila wafuukwiluhu kupapatishewa. (Yil. 8:32-38) Chochimu, nyikanda yetu yashindamena haBayibolu yatukwashaña kwiluka chalala Chezu daNzambi. Yuma yitwadizaña yatushikaña hamuchima nawa yatusañumunaña kuyizatisha.—Kol. 1:9, 10.
Kuhitila muniyi nyikanda, ambuña Yehova ayinkaña yakudya yayivulu niyakunwa yakuspiritu. (Isa. 65:13) Chakutalilahu, Kaposhi Kakutalila, akisonekaña mumadimi akubadika ha 210 kalumbululaña wuprofwetu wamuBayibolu, katukwashaña kutiyishisha chalala chaNzambi nikutusañumuna kulonda tuzatisheña nshimbi jamuBayibolu. Magazini yaAwake!, yedishañawu mumadimi akushika ku 100, yatuleñelaña kwiluka yileñaleña yaYehova nikutukwasha kwiluka chitwatela kuzatisha kufumba kwakuwahi kwamuBayibolu. (Yish. 3:21-23; Rom. 1:20) Nduñu washinshika waloñeshaña nyikanda yashindamena haBayibolu mumadimi akubadika ha 680. Komana mwekalaña nampinji yakutaña Bayibolu ifuku niifuku? Komana mwatañaña magazini ejima amaha ninyikanda yayiha yasonekañawu mwidimi denu chaaka nichaaka?
Kubombela hakusoneka nyikanda, kuloñesha kwaYehova kwaloñeshaña cheñi jimpanji jashindamena haBayibolu jahanañawu hakupompa kwachipompelu, kupompa kwanyanya nihakupompa kwamaneni. Komana mwadiluñishaña kutiyilila jimpanji, yimwenu yamaneni, yimwenu yanyanya nikwihujola kwekalaña haniku kupompa? Chakubula nikujina, Yehova watuloñeshelaña chawija cheneni chakuspiritu.—Isa. 25:6.
Inehi, himukufwaña nanzalaku. Hichinateli kutuhayamishaku hakuwana neyi ambuña Yehova amakwawu ekalaña nanyikanda yayivulu yakudizamu kubadika amakwawu. Muloñadi? Shinshikenu chakutalilahu chawapostolu. Atambwilili nshimbi jajivulu kubadika atumbanji amakwawu akushankulu. (Maku 4:10; 9:35-37) Hela chochu, atumbanji amakwawu hiyadiña nanzala yakuspirituku; atambwilileña yakudya yakeñekeleña.—Efwes. 4:20-24; 1 Pet. 1:8.
Twatela kwiluka cheñi netu yuma yayivulu yeliliyi Yesu hampinji yadiñayi hanu hamaseki ayisoneka wanyi muBayibolu. Kapostolu Yowanu wasonekeli nindi: “Kudi niyuma yayivulu yikwawu yeliliyi Yesu, yenoyu nayitoñojoki nami neyi ayisoneka yejima, mpata yamunu mwishina hiyadi kumona hakutenteka nyikanda yadi kusonekawuku.” (Yow. 21:25) Hela chakwila atumbanji twaYesu akushankulu elukili nsañu yayivulu hadi Yesu muntu wawanina kubadika yitweluka etu, ilaña hitwafwaña nanzalaku. Yehova watukwasha kwiluka nsañu yayivulu chikupu hadi Yesu kulonda tulondeleña mumahaji indi hamu neyi atumbanji twindi.—1 Pet. 2:21.
Toñojokenu cheñi hanyikanda yatemesheluwu apostolu kuyipompelu yakushankulu. Hanyikanda yejima yasonekeliyi Pawulu, mukanda wumu wekala wanyi muBayibolu. (Kol. 4:16) Komana twafwaña nanzala yakuspiritu muloña wakwila hitukweti iwu mukandaku? Inehi. Yehova weluka yuma yitwakeñaña nawa watwinka yuma yayivulu yakukolesha chikuhwelelu chetu.—Mat. 6:8.
Yehova weluka yuma yitwakeñaña nawa watwinka yuma yayivulu yakukolesha wulunda wetu nayena
Makonu, mazanvu amakwawu awambuña Yehova akweti nyikanda yayivulu yakudizamu kubadika amakwawu. Komana mwekala nanyikanda yantesha hohu mwidimi denu? Neyi dimu, ilukenu nenu Yehova wayakamenaña. Dizenuña nyikanda yimukweti, nawa neyi chinatwesheki yenuña kukupompa kwamwidimi denu. Kuhwelelenu nenu Yehova wukuyikwashaña kulonda mwikali nachikuhwelelu chakola.—Mas. 1:2; Heb. 10:24, 25.
HaWebu sayiti yetu hekalaña magazini ninyikanda yikwawu yashindamena haBayibolu. Haniyi Webu sayiti hekalaña cheñi nsañu yakwashaña antu adisumbula, atwansi, niantu akweti anyana anyanya. Yisaka yahetelañamu neyi adiza iyi nsañu hampinji yaKudifukula kwaChisaka. Kubombelahu, Webu sayiti yetu yatulejaña cheñi hadi amana kwetu amanishaña shikola yaGileyadi nichileji chakupompa kwahachaaka, nawa yalejeña amana kwetu amukaayi kejima hawubanji wadimwekenaña waweni nikushimuna nyiloña yayitwikañawu antu jaYehova. (1 Pet. 5:8, 9) Iyi Webu sayiti yekala cheñi chozelu chalema nankashi muloña chatukwashaña kushimwina nsañu yayiwahi nimumatuña mwakaanishawu mudimu wetu wakushimwina.
Hela chochu, munateli kutwalekahu kwikala nachikuhwelelu chakola chili mwatañaña haWebu sayiti yetu hela nehi. Nduñu natwalekuhu kuzata nañovu chikupu hakuloñesha nyikanda yakukwasha akwetala ejima kukolesha chikuhwelelu chawu. Dichi, bayi mudikakeja kulanda chozelu kulonda musandujoleña nachu ha jw.org. Amakwawu anateli kupulinta nyikanda yikwawu yekalaña haWebu sayiti nakuyinka antu abulaña kutaña haIntaneti, ilaña yipompelu hiyatela kwila mwenimuku.
Twamusakililaña Yesu hakuhemba chikaninu chindi chakutwinka yakudya yakoleshaña wubwambu wetu naNzambi. Chineli awa mafuku akala hiyakuswila kwakwihi nakukuma, tunateli kukuhwelela netu Yehova wukutwalekahu kutuloñeshela ‘yakudya yakuspiritu hampinji yatelela.’
‘Ambanda ashimunaña nsañu yayiwahi hiizaza deneni.’—MAS. 68:11.
1, 2. (a) Nzambi wamwinkeli Adama kukoolekanyi? (b) Muloñadi Nzambi chamwinkeleliyi Adama mumbanda? (Talenu mwevulu wakutachikilahu.)
KUDI chuma chaletesheli Yehova yaleñi iseki. ‘Wadiwumbili nindi mushakameña antu.’ (Isa. 45:18) Adama muntu wasambililuwu kuleña wadiña wawanina nawa Nzambi wamwinkeli mukala wawuwahi, itempa daEdeni. Adama wadiluñishileña chikupu hakumona nyitondu yayiwahi yadiñamu, tuloña twahitileña menji chiwahi nianyama ahemeneña. Ilaña kwadiña chuma chalema nankashi chabuliliyi. Yehova washimwini chumichi hampinji yahosheliyi nindi: “Hichinawahi iyala kushakama kanka winduku; nukumwilila nkwashi wamutelela.” Nzambi wamukamikili Adama mutulu twatweni, wanoneli lubavu lwindi lumu, nawa “lubavu olu . . . watuñili nachu mumbanda.” Adama chahindukiliyi watiyili kuwaha nankashi. Adama wahosheli nindi, ‘Iwu neli dehi ifwaha dami, neli dehi mujimba wami; akumutenaña nawu mumbanda, nanichi chanamufumishiyi mudi iyala.’—Kutach. 2:18-23.
2 Nzambi wamwinkeli iyala chawana chachiwahi muloña mumbanda wekalili nkwashi yindi watelela. Mumbanda wadiña cheñi nakukooleka kwakuwahi kwakuvwala anyana. Kafwampi, ‘Adama wamutumbili iñodindi ijina nindi, Evu, muloña diyi wekalili mama yawakwakuhanda ejima.’ (Kutach. 3:20.) Nzambi wayinkeli ana antu adisumbula atachi chawana chachiwahi. Adiña nawuswa wakuvwala antu amakwawu awanina. Awa antu ayedi adi kwinzesha iseki nawantu awanina adi kwikala anyanta hayuma yikwawu nawa iseki dadi kwikala paradisa.—Kutach. 1:27, 28.
3. (a) Hakwila nawu Nzambi yayikiswili, Adama niEvu ateleleli kwiladi, ilaña chumanyi chamwekeni? (b) Tukuhanjeka hamalwihwinyi?
3 Hakwila nawu atambwili nkisu yayikaninuwu, Adama naEvu ateleleli kumwovwahila Yehova nikwiteja nawu diyi Nyuuli yawu. (Kutach. 2:15-17) Neyi elili mwenimu adi kushikija yuma yayifuukwililiyi Nzambi. Chawushona, ayidimbili kudi “kapela mukulu,” Satana, nawa amuvulumwini Nzambi. (Chim. 12:9; Kutach. 3:1-6) Yuma yafumini mukudikaña yaleñela ambanda kumona kukalanyi? Yumanyi yeliluwu ambanda akushankulu amwakameneña Nzambi? Ambanda akwaKristu amakonu ayitenenañadi nawu ‘hiizaza deneni’?—Mas. 68:11.
4. Hinyi enkeluwu muloña hanshidi yavulumwinuwu antu adisumbula atachi?
4 Chamwihwiluwu chuma chaleñeleli yadikañi, Adama wadiyiñishili muniyi njila yabula kushikilamu nindi: ‘Mumbanda wanyinkeli kushakama nindi diyi wanyinkahu wena mukabu wamutondu owu, hinukudya.’ (Kutach. 3:12) Adama wakañenyi kwiteja nindi wavulumwini nawa wamutwikili mumbanda muloña niNzambi wukweti kukeña waMwinkeli mumbanda. Wejima wawu Adama niEvu avulumwini, ilaña Adama diyi enkeluwu muloña hanshidi yakoñeluwu. Dihu hafumini kapostolu Pawulu kusoneka nindi, ‘kudi iyala wumu [Adama] nshidi yeñilili mumpata yamunu mwishina, ninshidi yaleteli kufwa.’—Rom. 5:12.
5. Chumanyi chamwekana hamuloña wakwila Nzambi weteja antu kudiyuulu aweni hadi mpinji yeneni?
5 Ana antu atachi ayikojejeli kutoñojoka nawu hiyakeñeleña Yehova kwikala Nyuuli yawuku. Chumichi chaletesheli kwihula ilu lwihu lwalema lwakundama kuwanta nawu: Hinyi wukweti wuswa wakuyuula? Hakwila nawu yakuli ilu lwihu chahaya nyaka, Nzambi wayitejeli antu kudiyuula aweni hadi mpinji yeneni. Welukili nindi yuma yikumonañawu yikumwekesha nawu antu hiyanatweshi kudiyuula awenuku. Hayaaka yayivulu yinahituhu, chiyuulu chawantu chinaleti makabi amavulu nankashi mukaayi. Hayaaka 100 yinahituhu, antu akushika kwakwihi na 100,000,000 anafwi nanjita, kushilahu niamayala, ambanda nianyana amavulu nankashi akadi muloña. Iwu hiwunsahu wunakumwekesha hatooka to-o nawu, ‘mudi muntu wendaña himwekala yakuyuula nyendu yinduku.’ (Yere. 10:23) Chumichi chatuleñela kwiteja netu Yehova diyi Nyuuli yetu.—Tañenu Yishimu 3:5, 6.
6. Indi ambanda ayimonaña ñahi mumatuña amavulu?
6 Dichi amayala niambanda amonaña makabi mukanu kaayi kadi muñovu jaSatana. (Mukwa. 8:9; 1 Yow. 5:19) Yuma yikwawu yasweja kutama yakoñañawu antu yabombelamu kukabisha ambanda. Mukaayi kejima, wunsahu wamwekeshaña nawu mumbanda wumu hadi ambanda asatu amukabishahu dehi kudi nfumwindi hela kajila kindi. Muyisemwa yikwawu, amayala ayilemesha nankashi muloña atoñojokaña nawu chakakulawu akatwalekahu nejina dachisaka nikuhemba anvwali niankaka jawu neyi anashinakaji. Mumatuña amakwawu, anyana awambanda ayikeña wanyi nawa ankemba awambanda ayisulumunaña kubadika awamayala.
7. Nzambi wayinkeli amayala niambanda chihandilu chamuchidinyi?
7 Nzambi waneñaña hama nansañu yakukabisha ambanda. Muloña wayakamenaña chiwahi ambanda nawa wayilemesha. Evu chamuleñeluwu wawanina nawa nayililu yamuleñeleli kwikala nkwashi yaAdama wamutelela bayi nduñuku, hiwunsahu wamwekeshaña nawu Yehova walemesha ambanda. Dihu hafumini Nzambi ‘kumona yuma yejima yeliliyi nindi yinawahi nankashi’ hefuku damuchitanu nadimu dakumishiliyi kuleña. (Kutach. 1:31) Eña, “yuma yejima” yeliliyi Yehova yadiña ‘yayiwahi nankashi.’ Nzambi wayinkeli amayala niambanda chihandilu chachiwahi kumatachikilu.
8. (a) Lumbululenu yililu yawantu amavulu. (b) Hiyanyi ekala nawuselewa waNzambi mukuhanda kwawantu?
8 Amayala niambanda atwalekeluhu kwila yuma yatama chelili antu adikañi muEdeni nawa muyaaka 100 yinahituhu, yililu yawantu yinasweji kutama. Bayibolu yashimwinañahu dehi nawu yililu yatama yakatanda ‘mumafuku akukuminina.’ Antu anasweji kwila yuma yatama chakwila chinakumwekana hatooka to-o nawu yinu ‘hinyaka yakala.’ (2 Tim. 3:1-5) Hela chochu, mukuhanda kwawantu ejima ‘Mwanta Yehova’ wamwekeshaña wuselewa amayala niambanda amukuhwelela nawa ovwahilaña nshimbi jindi nikumwovwahila yena neyi Nyuuli yawu.—Tañenu Masamu 71:5.
9. Antu añahi apulukili haDibaji nawa muloñadi?
9 Nzambi chajilumwiniyi antu atama akushankulu naDibaji mumafuku aNowa, antu antesha hohu diwu apulukili. Neyi ana kwaNowa niahelindi adiña amomi hayina mpinji, niwena afwili nadibaji. (Kutach. 5:30) Naambala yawambanda niamayala apulukili haDibaji yadiña yesekana. Antu apulukili adiña Nowa, iñodindi, anyanindi asatu awamayala niañodi jawu. Ayipulwishili muloña adiña nakumwakama Nzambi nawa elileña mwakeñayi. Antu amavulu adiku makonu afumini kudi ana antu atanu nasatu apulwishiluwu kudi Yehova.—Kutach. 7:7; 1 Pet. 3:20.
10. Muloñadi añodi jawankakulula ashinshika amwakamineña Nzambi chadiñileñawu nawuselewa waYehova?
10 Chimwahitili yaaka yayivulu, añodi jawankakulula ashinshika amwakamineña Nzambi niwena adiñi nawuselewa waNzambi. Hiyadi kwikala nawuselewa waNzambuku neyi adiñi nakutoba hayuma yamwenuwu muchihandilu chawu. (Yuda 16) Iñoda Abarahama Sara wadiñi nakalemesha hatobeleña chelili afumi mumukala wawu wawuwahi waUri nakwikala añinza akwakwenda ashakamineña mumatenti mwituña dacheñuku. Ilaña ‘Sara wamwovwahilili Abarahama, nakumutena nindi mwanta.’ (1 Pet. 3:6) Shinshikenu cheñi Rebeka wadiña chawana chachiwahi chakufuma kudi Yehova nawa wekalili mumbanda wamuwahi. Dichi chaletesheli nfumwindi Isaka ‘yamukeñi, niwushona wakufwa kwamama yindi wumana nikumana.’ (Kutach. 24:67) Twatiyaña kuwaha makonu hakwikala nawambanda amwakamaña Nzambi adi neyi Sara naRebeka mukachi ketu.
11. Indi ankoñu ayedi awaHeberu amwekesheli ñahi wulobu?
11 Hampinji yadiñawu muwuduñu muEjipitu, aIsarela avulileña chikupu nawa Fwaro wahanini lushimbi nindi ankemba awamayala awaHeberu ejima ayijaheña hakuvwalika. Hela chochu, shinshikenu cheliluwu ankoñu awaHeberu aShifwira naPuwa, adiña nakutala mudimu wawunkoñu. Amwekesheli wulobu hakukaana kujaha ankemba muloña adiña nakumwakama Yehova. Dichi Nzambi wayikiswilili nawa wayinkeli yisaka.—Kwid. 1:15-21.
12. Chumanyi chekomwesha cheliluwu aDebora naYahela?
12 Mumafuku ayuulileñawu ansompeshi muIsarela, mumbanda wumu wadiña nawuselewa waNzambi wadiña kaprofwetu wamumbanda Debora. Wamukolesheli nsompeshi Baraka nawa wazatili mudimu weneni hakukwasha aIsarela kulonda ashindi ayilumbu jawu, ilaña washimwineñahu dehi nindi chakayishindawu aKenani, mpuhu hiyakaya kudi Barakaku. Ilaña, Nzambi wukamuhana Sisera mukulumpi wawamashidika awaKenani kulonda ‘amushindi kudi mumbanda.’ Ichi dichi chuma chamwekeni chelili mumbanda wabulili kwikala kaIsarela Yahela amujahi Sisera.—Ansomp. 4:4-9, 17-22.
13. Indi Bayibolu yatulejañadi hadi Abigayili?
13 Abigayili wadiña mumbanda washinshika wadiñaku muyaaka yamuma 1,100 henohu Kristu kanda yavwaliki. Wadiña namaana, ilaña nfumwindi Nabali wadiña wazuwa, wamukunkulwayi nawa wasupa. (1 Sam. 25:2, 3, 25) Davidi niantu jindi amuhembeleli Nabali maheta indi hampinji yayilehi, ilaña chamulombeluwu yakudya yena ‘wayitalumokeleli’ nawa hayinkeli chuma chidi chejimaku. Chumichi chamuhilishili Davidi chikupu chakwila wafuukwiluhu kuya nakumujaha Nabali niamayala ejima amuchisaka chindi. Abigayili chatiyiliyi iyi nsañu, wasendeli yakudya nivinyu nakumutwalila Davidi niantu jindi, nawa wamukañesheli Davidi kumwaña mashi. (1 Sam. 25:8-14, 18) Davidi wamwilili Abigayili nindi: “Kisu kisu Yehova Nzambi yaIsarela nakutemeshi lelu nindi wumbulakani.” (1 Sam. 25:32) Nabali chafwiliyi, Davidi wamusumbwili Abigayili.—1 Sam. 25:37-42.
14. Anyana kaShalumi awambanda azatili mudimwinyi, nawa ambanda akwaKristu azataña ñahi mudimu wadifwanaku makonu?
14 Amayala, ambanda nianyana amavulu afwili hampinji yajilumwinuwu Yerusalema nitembeli kudi amashidika akuBabiloni mu 607 B.C.E. Mpwembu jamusumba ajituñulwili mu 455 B.C.E. nawa Nehemiya diyi wadiña nakulombola iwu mudimu. Hakachi kawantu akwashiluku mudimu wakutuña mpwembu hadiña nianyana kaShalumi awambanda, wadiña nyuuli muchibalu chaYerusalema. (Nehe. 3:12) Adihanini kuzata mudimu wabula kulemeshawu antu. Makonu, twalemesha chikupu ambanda akwaKristu amavulu adihanaña namuzañalu kuzata nyidimu yaNzambi yashiyashana yakutuñatuña.
15. Indi mumbanda wejina daMariya amwinkeli kukoolekanyi kudi Nzambi?
15 Yehova wenkeli ambanda amavulu nyidimu yadimena henohu yaaka nkulakaji yakusambila C.E. kanda yishiki nimukachi kaniyi yaaka. Hakachi kawu hadiña niMariya wadiña kanda yakameñahu dehi neyala. Henohu amwota dehi kudi Yosefu, wabaabili ivumu muchihayamisha naspiritu yajila. Muloñadi Nzambi chamutondeleliyi Mariya kwikala mama yaYesu? Chakadi nikujina wadiña nayililu yayiwahi yakeñekeleña hakulela mwanindi wawanina. Kwadiña kukooleka kwakweni kwakwikala mama yamuntu wabadika kulema.—Mat. 1:18-25.
16. Hanenu chakutalilahu chinakumwekesha Yesu chalemesheliyi ambanda.
16 Yesu walemesheli chikupu ambanda. Chakutalilahu, shinshikenu mumbanda wapwekeleña mashi hadi yaaka 12. Wahitili kunyima yaYesu mwizaza nakukunka kumahinindi. Chatela yamuzuwili, Yesu wahosheli mumesu awunda nindi: ‘Eyi mwanami, chikuhwelelu cheyi chinakukoleshi dehi; yaña nakuwunda, musoñu weyi wukufumi.’—Maku 5:25-34.
17. Chihayamishanyi chamwekeni hefuku daPentekosta 33 C.E.?
17 Ambanda amakwawu adiña atumbanji twaYesu amukalakeleleña yena niapostolu indi. (Luka 8:1-3) Hefuku daPentekosta 33 C.E., amayala niambanda akushika ku 120 atambwilili spiritu yaNzambi munjila yadimena. (Tañenu Yililu 2:1-4.) Nzambi washimwineñahu dehi nindi wakechila spiritu yajila nanawa mazu: ‘Ami [Yehova] nakechila spiritu yami hadi antu ejima; anyanenu amayala nawambanda akaprofweta, . . . Hadi ambuñenu amayala nihadi ambuñenu awambanda hamafuku owu nakechila spiritu yami.’ (Yoweli 2:28, 29) Chihayamisha chamwekeni hefuku daPentakosta, chamwekeshaña nawu Nzambi walekeli kukwasha aIsarela adiña akwakusekesha nakutachika kukwasha amayala niambanda ekala ‘aIsarela aNzambi.’ (Ŋal. 3:28; 6:15, 16) Fwilipu mukwakushimwina wadiña nawanyana awambanda adiña hakachi kawambanda akwaKristu azatiluku mudimu wakushimwina kushankulu.—Yil. 21:8, 9.
18, 19. (a) Nzambi wayinka amayala niambanda kukoolekanyi kutalisha hakudifukula kwalala? (b) Indi ñimbi yamasamu wayitena ambanda ashimwinaña nsañu yayiwahi nindidi?
18 Hakukuma kwayaaka yamuma 1800, amayala niambanda antesha amwekesheli mpwila yakudifukula kwalala. Diwu atachikili kuzata iwu mudimu wakushimwina wunakuzatawu makonu hakushikija wuprofwetu waYesu wakwila nawu: ‘Ninsañu iyi yayiwahi yaWanta akayishimwañena mwahita matuña ejima mwashakamawu antu, kulonda yakayilili nyunza yejima wunsahu; henohu dihu hakenza kukumisha.’—Mat. 24:14.
19 Izanvu danyanya dawaAtudizi aBayibolu dinatohi nakwikala aYinsahu jaYehova akubadika ha 8,000,000 makonu. Antu amakwawu akubadika ha 11,300,000 anakumwekesha mpwila yakudiza Bayibolu kuhitila mukwinza kuChanukishu chakufwa kwaYesu chahachaaka. Mumatuña amavulu, antu amavulu apompeli hiyambanda. Hakachi kawakwakushimwina Wanta ampinji yejima akushika ku 1,000,000 mukaayi kejima, ambanda diwu amavulu. Nzambi wayinka ambanda ashinshika kukooleka kwakuzata mudimu washikijaña mazu añimbi yamasamu akwila nawu: ‘Yehova wahanaña izu; niambanda ashimunaña nsañu yayiwahi hiizaza deneni.’—Mas. 68:11.
20. Nsañwinyi yitwatela kudiza?
20 Hitukutwesha kushimuna hadi ambanda amavulu ashinshika asonekawu muBayiboluku. Ilaña wejima wetu tunateli kutaña nsañu jawu Mwizu daNzambi nimuyibaaba yasonekañawu munyikanda yetu. Chakutalilahu, tunateli kutoñojoka chikupu hakashinshi kamwekesheliyi Luti. (Luti 1:16, 17) Kutaña mukanda wamuBayibolu wejina daMwadi Esita niyibaaba yahosha hadi yena kunateli kukolesha chikuhwelelu chetu. Tunateli cheñi kuhetelamu neyi tudizaña hayibaaba yamuchidiwu haKudifukula kwaChisaka kwamelela. Neyi twekala nkawetu, tunateli kutaña iyi nsañu neyi tunakudiza nkawetu.
21. Indi ambanda amwakamaña Nzambi amwekeshaña ñahi kashinshi kudi Yehova hampinji yakala?
21 Chakadi nikujina, Yehova wakiswilaña mudimu wakushimwina wazatañawu ambanda akwaKristu nawa wayikwashaña hampinji yekalañawu mukweseka. Chakutalilahu, Yehova wayikwashili ambanda amwakamineña Nzambi kuhemba kashinshi kawu hachiyuulu chaNazi nichaKominisiti, hampinji yakabakenuwu antu amavulu nawa amakwawu afwili muloña wakukeña kumwovwahila Nzambi. (Yil. 5:29) Nimakonu aheletu niakwawu akwakudifukula ejima afwilaña kuhakwilaku wanta waNzambi. Neyi chochichadiña kudi aIsarela akushankulu, Yehova wakwataña kuchikasa chawu chachidiilu nakuhosha nindi: “Bayi wutiyaña womaku, ami nidi neyi.”—Isa. 41:10-13.
22. Tunateli kutalila nkiswinyi kumbidi?
22 Kumbidi, amayala niambanda akazataña mudimu wakubalumuna iseki kwikala paradisa nikukwasha antu amavulu nankashi akasañulawu kudiza nkeñelu yaYehova. Chitunakuchiñilila iyi mpinji, twatela kulemesha kukooleka kwetu kwakumukalakela Nzambi ‘namuchima wetu wumu’ chili tudi amayala hela ambanda.—Zef. 3:9.
‘Izu daNzambi dadumi, dikweti ñovu.’—HEB. 4:12.
1, 2. Yehova wamwinkeli Mosi mudimwinyi, nawa Wamukolesheli ñahi?
FWIKIJENU chimukutiya neyi mwimana kumesu anyuuli wasweja ñovu hanu hamaseki kulonda muhosheluku antu jaYehova? Chakadi nikujina, mukwakamena nankashi, mukutiya woma nawa mukudimona nenu mwashikilamu wanyi. Mukuloñesha ñahi mazwenu? Chumanyi chimukwila hakwila mazu imukuhosha atiyakani nawu munakumwimenaku Nzambi Wabadika ñovu?
2 Chumichi dichi chamweniyi Mosi. Yehova wamulejeli Mosi ‘wadiñi wamwovu nankashi mumuchima, kubadika amayala ejima ekala heseki dejima,’ nindi wukumutemesha yakadimoni naFwaro kulonda yakapulwishi antu jaNzambi kumakabi awu nimuwuduñu muEjipitu. (Kuch. 12:3) Nsañu yamwekeni yamwekeshaña nawu Fwaro wadiña muntu wakasawuntu nawa wadinka wanta. (Kwid. 5:1, 2) Ilaña Yehova wakeñeleña Mosi yamuleji Fwaro nindi yombuku anduñu jindi amavulu kulonda afumi muEjipitu. Tunateli kwiluka chaletesheli Mosi yamwihuli Yehova nindi: “Ami yaminyi mwaka niyi kudi Fwaro nakufumisha anyana kaIsarela muEjipitu?” Mosi wadimweni nindi hashikilamuku. Ilaña Nzambi wamukolesheli nindi wakamukwasha. Yehova wahosheli nindi, “Chalala ami nikwikala neyi.”—Kwid. 3:9-12.
3, 4. (a) Indi Mosi wachinineñadi? (b) Kukalanyi kumunateli kumona kwadifwana nakwamweniyi Mosi?
3 Indi Mosi wachinineñadi? Chakadi nikujina, wachinineña nindi Fwaro hakumutambwila hela kumutiyilila ñimenu waYehova Nzambuku. Mosi wachinineña cheñi nindi antu jindi akukuhwelela wanyi nawu Yehova namutemeshi yena kulonda yayilomboli hakufuma muEjipitu. Dichi Mosi wahosheli naYehova nindi: “Wena kwawu hiyakañitiyaku, hiyakatiya mwizu damuku, akela nawu, Yehova hanadimwekeshi kudeyuku.”—Kwid. 3:15-18; 4:1.
4 Yehova chamwakwiliyi Mosi niyuma yikwawu yamwekeni yinateli kutudizisha wonsu wetu chuma chalema. Eñani, hadaha himukemana kumesu amuntu wasweja kulemaku. Komana chayikalilaña kuhanjeka nsañu yaNzambi niyaWanta windi kudi antu imwawanaña mafuku ejima? Neyi chayikalilaña, shinshikenu hayuma yimwatela kudizila kudi Mosi.
5. Yehova wamwinkeli Mosi chumanyi muchisaka chindi, nawa chumichi chamanishili ñahi woma watiyileñayi? (Talenu mwevulu wakutachikilahu.)
5 Chelili Mosi yashimuni woma watiyileñayi nindi akumutiyilila wanyi, Nzambi wamukolesheli kulonda akatweshi kuzata chiwahi. Nsañu yekala mumukanda waKwidika yahosha nawu: “Yehova wamwilili [Mosi] nindi, Chumanyi chidi muchikasa cheyi? Nindi, Mbwechi. Nindi, Yinati heseki. Wayinatili heseki, yabalumukili kapela, Mosi hakukatemuka. Yehova hakumwila Mosi, nindi, Ololaku chikasa cheyi wukakwati kumukila. Yena wolweli chikasa chindi wakakwatili, kabalumukili cheñi mbwechi muchikasa chindi. Yehova nindi, Kulonda aketiyi nawu Yehova . . . nadimwekeshi kudeyi.” (Kwid. 4:2-5) Eñañi, Nzambi wamwinkeli Mosi chuma chakumwekesha nawu amutemesheli kudi Yehova. Chuma chamweneñawu nawu himbwechi yamukunkulwayi chabalumukili kapela nañovu yaNzambi. Ichi chihayamisha chaleñeleli antu kumona nawu Mosi amukwashileña kudi Yehova. Dichi Yehova wamulejeli nindi: “Wakasendi muchikasa cheyi mbwechi oyu, wakeli nachu yinjikijilu.” (Kwid. 4:17) Chelili Nzambi yamwinki ñovu muchikasha chindi, Mosi wayili nakumwimenaku Nzambi walala kudi aIsarela nikudi Fwaro.—Kwid. 4:29-31; 7:8-13.
6. (a) Chumanyi chatela kwikala muchikasa chetu neyi tunakushimwina, nawa muloñadi? (b) Lumbululenu ‘Izu daNzambi’ chidekalila ‘dadumi’ ‘nichidekalila nañovu.’
6 Anetu anateli kutwihula lwihu lwolumu neyi tunayi nakushimwina nsañu yamuBayibolu nawu: “Chumanyi chidi muchikasa cheyi?” Twavula kusenda Bayibolu muchikasa chetu kulonda tuyizatisheña. Hela chakwila antu amakwawu amonaña Bayibolu nawu himukanda wamukunkulwayi, Yehova wahoshaña nanetu kuhitila Mwizu dindi donenawu. (2 Pet. 1:21) Mwekala yikaninu yaNzambi yahosha hayuma yikamwekana muchiyuulu chaWanta windi. Dihafumini kapostolu Pawulu kusoneka nindi: ‘Izu daNzambi dadumi, dikweti ñovu.’ (Tañenu Aheberu 4:12.) Yikaninu yejima yakanayi Yehova yamba kashikijewa chachiwahi. (Isa. 46:10; 55:11) Neyi muntu yeluka chumichi Hezu daYehova, yuma yatañañayi muBayibolu yinateli kwikala nañovu muchihandilu chindi.
7. Tunateli ‘kulumbulula ñahi izu dansañu yalala mudaya mudaya’?
7 Eñañi, Yehova washa muchikasa chetu Izu dindi dasonekawu ditunateli kumwekesha nachu netu nsañu yetu yalala nawa yafuma kudi yena. Hanyima yakuyisonekela aHeberu, Pawulu wamukonkomweneni Timotewu wadizishileñayi nindi ‘yakabili kulumbulula izu dansañu yalala mudaya mudaya.’ (2 Tim. 2:15) Tunateli kuzatisha ñahi kufumba kwaPawulu? Kuhitila mukutaña nezu datiyakana, nsona yatelela yinateli kushika hanyichima yawantu atutiyililaña. Matilakiti edikili mu 2013 ayisonekeli kulonda atukwasheña kwila mwenimu.
8. Indi nkoñi wamudimu wumu wahosheli nindidi hamatilakiti?
8 Matilakiti ejima amaha ayisoneka munjila yoyimu. Dichi neyi tunadizi kuzatisha yimu, dikwila nawu tunadizi chakuzatisha ejima. Komana awa matilakiti aswayi kuzatisha? Nkoñi wamudimu wumu wakuHawaii, U.S.A., wasonekeli nindi: “Twelukili wanyi netu awa matilakili amaha akutukwashaña chikupu hakushimwina kwitala nikwitala nihakushimwina hatooka.” Wawana nindi matilakiti ayisoneka munjila yakwila antu ashikeneña dakwakula lwihu, nawa chumichi chatukwashaña kutwalekahu kuhanjeka nawu. Wamonaña nindi muloña wakwila hewulu datilakiti asonekahu lwihu niñakwilu yinateli kutondayi muntu, mwiniitala hatela kwakama nindi wukuhana ñakwilu yaloñaku.
9, 10. (a) Indi matilakiti etu atukwashaña ñahi kutaña Bayibolu? (b) Matilakiti amu adihi imwahanaña chiwahi, nawa muloñadi?
9 Matilakiti ejima atukwashaña kutaña nsona yatelela. Chakutalilahu, talenu tilakiti yinakwila nawu Komana Makabi Amba Kamana? Chili mwiniitala yahosha nindi, “eña, “inehi,” hela “hekwawu” hakwakula lwihu, bakulenu mukachi nawa bayi muhosha chuma chidi chejimaku, ilaña hoshenu nenu “Bayibolu yahoshaña nawu.” Kuhiñahu tañenu Chimwekeshu 21:3, 4.
10 Chochimu, neyi tunakuhana tilakiti yinakwila nawu Indi Bayibolu Mwayimonaña Ñahi? hichikweti muloña nachakwakulayi mwiniitala hañakwilu yikutondayi yidi hatilakituku. Bakulenu hohu mukachi nakuhosha nenu, “Bayibolu yahoshaña nawu ‘Nyikanda yajila yejima ayonena dehi kudi Nzambi.’” Munateli kubombelahu nenu, “Kafwampi iyi nsona yahosha nsañu yayivulu.” Kuhiñahu bakulenu Bayibolu yenu, nawa tañenu nsona yejima ya 2 Timotewu 3:16, 17.
11, 12. (a) Munateli kuzatisha ñahi matilakiti kulonda mudiluñishi mumudimu wakushimwina? (b) Matilakiti anateli kuyikwasha ñahi kudiloñesha hakufuntila kudi antu?
11 Chikwakulayi mwiniitala chikuyikwasha kwiluka nsañu yikwawu yidi mutilakiti yimukutaña nikuhanjekahu. Kubombela hakuyinka antu matilakiti, mukutiya kuwaha muloña mwayitañila Izu daNzambi hela chakwila mwataña vasi yimu hohu hela ayedi halwendu lwatachi. Munateli kutwalekahu kuhanjeka ifuku dikwawu.
12 Chipapilu chakunyima chatilakiti yidi yejima chikweti lwihu hamutu wakwila nawu “Lwihu Lutwatela Kutoñojokahu” nijinsona jimunateli kuhanjekahu hakufuntilaku. Neyi mwahanjekeli hatilakiti yakwila nawu Komana Mwatoñojokaña Nenu Chihandilu Chakekala Ñahi Kumbidi? hakufuntilaku munateli kuhanjeka halwihu lwakwila nawu “Indi Nzambi wakawahisha ñahi yuma yinakumwekana mukaayi?” Hadi ninsona yaMatewu 6:9, 10 niDanyeli 2:44.” Tilakiti yakwila nawu Komana afu Amba Kahanda Cheñi? hekala lwihu lwakwila nawu “Muloñadi chitwashinakajilaña nikufwa?” Hadi ninsona yaKutachika 3:17-19 niAroma 5:12.
13. Lumbululenu chakuzatisha matilakiti hakutachika kudizisha antu Bayibolu.
13 Awa matilakiti ayisoneka munjila yakwila ayikwasheña kutachika kudiza Bayibolu nawantu. Muntu nateli kuzatisha koodi yekala kuchipapilu chakunyima yatilakiti nawa yikumutwala haWebu sayiti yetu, hekala nsañu yikumukolesha kudiza Bayibolu. Hamatilakiti hekala cheñi buloshuwa yaNsañu Yayiwahi Yinafumi kudi Nzambi nawa yashimunaña hakudiza kunakundami kunoyu nsañu. Chakutalilahu, tilakiti yakwila nawu Hinyi Wayuulaña Kanu Kaayi? yikumutwala hakudiza 5 yaniyi buloshuwa. Tilakiti yakwila nawu Chumanyi Chinateli Kuleta Muzañalu muChisaka? yikumutwala hakudiza 9 yaniyi buloshuwa. Neyi muzatishaña awa matilakiti munjila yatelela, mukwikala nachaaku chachiwahi chakuzatisha Bayibolu halwendu lwatachi nihakufuntilaku. Chumichi chikuyikwasha kutachika kudizisha atudizi amavulu. Chumanyi chikwawu chimwatela kwila kulonda muzatisheña Izu daNzambi chiwahi mumudimu wenu?
14, 15. Munateli kwimbujola ñahi yililu yaPawulu mumudimu wenu wakushimwina?
14 Pawulu wadiña nampwila yakushimwina ‘antu amavulu chikupu’ mumudimu windi wakushimwina. (Tañenu 1 Akorinda 9:19-23.) Ilukenu nenu Pawulu wafwilileña ‘kukokola aYudeya . . . , kukokola antu adiña kunshimbi . . . , kukokola antu abulili nshimbi . . . , nikukokola antu azeya.’ Eña, wakeñeleña kushimwina ‘antu ejima kulonda mwejimimu yatweshi kuhandisha nachu amakwawu.’ (Yil. 20:21) Tunateli kwimbujola ñahi yililu yaPawulu neyi tunakudiloñesha kushimwina nsañu yalala kudi “antu ejima” amwiluña detu dakushimwina?—1 Tim. 2:3, 4.
15 Njila jitunateli kulondela jekalaña muMudimu Wetu waWanta kakweji nikakweji. Esekenu kujizatisha. Ilaña neyi kudi nsañu jikwawu jinakutoñojokawu antu mwiluña denu, loñeshenu nsañu yinateli kushika hanyichima yawantu. Toñojokenu mwiluña mumwashakamaña, antu ashakamañamu niyuma yakamenañawu chikupu. Kuhiñahu, toñojokenu hansona yashimunaña yuma yinakwakamenawu. Nkoñi wañinza walumbulwili chazatishañawu Bayibolu nañodindi mumudimu wakushimwina nindi: “Enimatala amavulu atwitejaña kutaña vasi yimu neyi tuhosha mazu antesha nakushimuna chikuma. Hanyima yakudimusha iku tunabakuli maBayibolu etu, twatañaña nsona.” Shinshikenu yakutalilahu yantesha yansañu, malwihu nijinsona jazatikaña chiwahi jimunateli kuzatisha mwiluña denu.
16. Lumbululenu chimunateli kuzatisha Isaya 14:7 mumudimu wakushimwina.
16 Neyi mwashakamaña mwiluña mwabulaña kushakamawu kumatelu amwena, munateli kumwihula muntu nenu: “Komana munateli kufwikija nenu iyi nsañu anakuyihosha hayikunzulemba yejima nawu: ‘Ichi dinu antu hamaseki adi mukuwunda, kwosi yuma yinakuyikabisha. Antu anazañalali chikupu’? Dichi chahosha Bayibolu haIsaya 14:7. Kafwampi, muBayibolu mwekala yikaninu yayivulu yashiikayi Nzambi nindi hamaseki keña hekali kuwunda.” Kufumahu tañenu chikaninu chimu muBayibolu.
17. Munateli kuzatisha ñahi mukanda waMatewu 5:3 hakuhanjeka nawantu?
17 Komana chihandilu chayikalila amayala amavulu mwiluña denu? Neyi chayikalila, munateli kutachika kuhanjeka kuhitila mukwihula nenu: “Komana iyala watela kukwata mali añahi kulonda chisaka chindi chikali namuzañalu?” Chakulayi munateli kuhosha nenu: “Amayala akwataña mali amavulu kubadika owu, ilaña yisaka yawu hiyekala namuzañaluku. Hanu dinu chumanyi chakeñekaña?” Kuhiñahu tañenu Matewu 5:3 nawa mwihulenu neyi wukukeña kudiza Bayibolu.
18. Hakwila nawu mukundeji antu, munateli kuzatisha ñahi Yeremiya 29:11?
18 Komana antu amwiluña denu anakukabakana muloña wawubanji wamwekana katataka? Munateli kutachika kuhanjeka kuhitila mukuhosha nenu: “Nayendeleña kulonda niyileji nsañu yakukundeja. (Tañenu Yeremiya 29:11.) Munamoni yuma yisatu yakeñaña kutwililayi Nzambi? ‘Kumwena,’ ‘nyaka yakumbidi,’ ‘nichikuhwelelu.’ Komana ichi hichuma chachiwahuku kwiluka nenu wakeñaña nindi tukahandeña chiwahi? Indi chumichi chinateli kuzatika ñahi?” Kufumahu mulejenu hakudiza hadi nsañu yatelela mubuloshuwa yaNsañu Yayiwahi.
19. Lumbululenu chimunateli kuzatisha mukanda waChimwekeshu 14:6, 7 hakuhanjeka nawantu akeña nsañu yaNzambi.
19 Komana mwashakamaña mwiluña mwekala antu akeña nsañu yaNzambi? Neyi mwekala antu amuchidiwu, munateli kutachika kuhanjeka nawu kuhitila mukuyihula nenu: “Neyi chakwila kañelu nakuhosha nanenu, mukutiyilila nsañu yinakuhoshayi? (Tañenu Chimwekeshu 14:6, 7.) Chineli iwu kañelu nakuhosha nindi ‘mwakamenu Nzambi,’ komana hichikuwahaku neyi mwiluka Nzambi wunakutenayi? Iwu kañelu watukwashaña kwiluka Nzambi wunakutenayi hakuhosha nindi, ‘Waleñeli niiwulu nimaseki.’ Nakutena Nzambinyi yeniwu?” Kufumahu tañenu mukanda waMasamu 124:8, wahosha nawu: ‘Wukwashi wetu wekala mwijina daYehova, Welili niiwulu niiseki.’ Mulejenu nenu munakukeña kulumbulula nsañu yayivulu yahosha hadi Yehova Nzambi.
20. (a) Munateli kuzatisha ñahi Yishimu 30:4 hakumuleja muntu ijina daNzambi? (b) Kuduhu nsona yazatikaña chiwahi?
20 Munateli kutachika kuhanjeka nakansi kuhitila mukuhosha nenu: “Inakukeña kukutañila nsona yehula lwihu lwalema nankashi. (Tañenu Yishimu 30:4.) Kwosi muntu anateli kulumbululawu muniyi njila, dichi iyi nsona yinakutena Nleñi yetu. Tunateli kwiluka ñahi ijina dindi? Nateli kukuleja ijina dindi muBayibolu.”
21, 22. (a) Indi kutaña nsona yatelela kunateli kuhimpa ñahi chihandilu chamuntu? (b) Munakufwila kwiladi chimukuzataña mudimu wenu wakushimwina?
21 Mukwiluka wanyi chakwilawu antu neyi mutaña nsona yatelela. Chakutalilahu, aYinsahu ayedi muAustralia adondomweneni kwitala dachañadima. Wumu wamwihwili ona mumbanda nindi, “Mweluka ijina daNzambi?” nawa watañili nsona yaMasamu 83:18. Ona mumbanda wahosheli nindi, “Nahayamini! Chafuminuwu hetala, nendeli namotoka lwendu lwamakilomita 56 hakuya kusitolu yalandishañawu nyikanda kulonda nimoni maBayibolu amakwawu nidikishonari chiyahosha hejina daNzambi. Chinelukili nami Nzambi ijina dindi diyi Yehova, namweni nami kudi yuma yikwawu yinabula kwiluka.” Chimwahitili mpinji yantesha, yena niyala wamwoteli atachikili kudiza Bayibolu nawa mukuhita kwampinji apapatisheweli.
22 Izu daNzambi dahimpaña yihandilu yawantu aditañaña nawa akuhwelelaña yikaninu yalala yaYehova. (Tañenu 1 Atesalonika 2:13.) Nsañu yekala muBayibolu yikweti ñovu chikupu kubadika yuma yejima yitunateli kuhosha hakushika hamuchima wamuntu. Dichi neyi chinatwesheki, twatela kuzatisha Izu daNzambi mumudimu wetu wakushimwina. Dadumi.
“Kundamenu kwakwihi naNzambi, niyena wukukundama kwakwihi nanenu.”—YAK. 4:8.
1. Antu afwilañadi, nawa muntwinyi itwatela kudikunda nindi chikupu?
ANTU afwilaña chikupu kukundama kwakwihi nawakwawu antu. Antu ayitenaña nawu “adikunda nawakwawu neyi adikeña nankashi nawa neyi adiluka chikupu wejima wawu.” Kafwampi twatiyaña kuwaha kudikunda nachisaka niamabwambu atukeña, atulemesha nawa atwiluka. Hela chochu, Muntu itwatela kudikunda nindi chikupu hakachi kawantu ejima hiNleñi yetu Wabadika.—Mukwa. 12:1.
2. Chumanyi chatushiikayi Yehova, hanu dinu antu amakwawu abulilañadi kukuhwelela ichi chikaninu?
2 Yehova watukonkomwenaña Mwizu dindi nindi ‘tukundami kwakwihi’ nayena, nawa watushiika nindi neyi tukundama kwakwihi nayena, “niyena wukukundama kwakwihi” nanetu. (Yak. 4:8) Awa mazu atukoleshaña chikupu. Ilaña, antu amavulu atoñojokaña nawu hiyatela kukuhwelela nawu Nzambi wakeñaña kukundama kwakwihi nawuku; adimonaña nawu ashikilamu wanyi kudikunda nindi hela nawu wekala kwakulehi nankashi. Komana chaswayi kukundama kwakwihi naYehova?
3. Nsañwinyi yalala yitwatela kwiluka hadi Yehova?
3 Walala wakwila nawu, Yehova ‘hekala kwakulehuku nawantu ejima’ akeñeña kumuwana nawa chaswayi kumwiluka. (Tañenu Yililu 17:26, 27; Masamu 145:18.) Nzambi wakeñaña nindi antu abula kuwanina akundami kudi yena nawa wadiloñesha kuyimwekeshela wuselewa windi neyi amabwambu jindi adikundayi nawu. (Isa. 41:8; 55:6) Yuma yamweniyi yamuleñeleli ñimbi yamasamu kusoneka hadi Yehova nindi: ‘Yeyi watiyaña mwalombañawu antu, antu ejima akwinza kudeyi. Nakooleki muntu wukutondeyi, wukumushikija kwakwihi naneyi.’ (Mas. 65:2, 4) Nsañu yamuBayibolu yahosha hadi Mwanta Asa wamuYuda yatulejaña chakutalilahu chamuntu wakundamini kwakwihi naNzambi, nawa yashimunaña cheliliyi Yehova.*
4. Indi Mwanta Asa wemikilili antu amuYuda chakutalilahwinyi?
4 Mwanta Asa wamwekesheli iyena dakudifukula kwalala hakufumisha ayivumbi ahatembeli nikupesha kwatandili mwituña hayaaka yayivulu. (1 Anya. 15:9-13) Wakonkomweneni antu chakadi woma ‘kukeñakeña Yehova Nzambi yawankakulula jawu nikuhemba Nshimbi nikuleja.’ Asa wayuulili mukuwunda yaaka ikumi yakusambila muchiyuulu chindi muloña Yehova wamukiswilili. Indi Asa wahosheli nindi iku kuwunda kwafumini kudihi? Walejeli antu nindi: “Hohanu hituchidi netuña nanichi chitunamukeñakeñi Yehova Nzambi yetu; tunamukeñakeñi dehi, niyena natunookeshi dehi mbadi jejima.” (2 Kushi. 14:1-7) Talenu yuma yalondeleluhu.
5. Kukalanyi kwamweniyi Asa kwamwekesheli nawu wamukuhweleleli Nzambi, nawa chumanyi chafuminumu?
5 Fwikijaku neyi iyeyi Asa. KaEtiyopiya Zera nenzi nakulwa naYuda nawamayala 1,000,000 nimakalu 300. (2 Kushi. 14:8-10) Wukwiladi neyi wumona amashidika amavulu amuchidiwu anakwinza mwituña deyi? Amashidika eyi ejima adi 580,000 hohu! Amashidika eyi akwiñilamu kwakwihi nakayedi namashidika indi, wukwihula chinetejeliyi Nzambi nindi ayilukuki? Komana wukushindamena hamaana eyi hakumanisha kukala kwamuchidiwu? Chuma cheliliyi Asa chamwekeshaña nawu wadikundili chikupu naYehova nawa wamukuhweleleli. Walombeli chakufuma hamuchima nindi: “Tukwashuku eyi Yehova Nzambi yetu, muloña tunashindameni hadeyi, chitunenzi nakulwa naluntu ilu, tunenzi mwijina deyi. Eyi Yehova, yeyi Nzambi yetu; bayi akwimika mushindu kudi muntu wafwañaku.” Indi Nzambi welilidi nakulomba kwaAsa kwakufuma hamuchima? ‘Yehova watapili aEtiyopiya.’ Ayilumbu ejima ayijahili muyina njita.—2 Kushi. 14:11-13.
6. Twatela kumwimbujola ñahi Asa?
6 Chumanyi chamukwashili Asa kumukuhwelela Nzambi nindi wukumukiña nikumulombola? Bayibolu yahosha nawu “Asa welili chachiwahi kumesu aYehova” nawa “muchima [windi] wayili chikupu kudi Yehova.” (1 Anya. 15:11, 14) Anetu nawa twatela kumukalakela Nzambi namuchima wumu. Chumichi chalema nankashi neyi tunakukeña kudikunda chikupu naNzambi makonu nikumbidi. Twatela kumusakilila Yehova muloña watukundamisha kudi yena nawa watukwashaña kukwata nikukolesha wulunda wetu nayena. Shinshikenu njila jiyedi jatukundamishilayi Nzambi kwakwihi nayena.
7. (a) Chumanyi chelayi Yehova hakutukundamisha kudi yena? (b) Njilanyi yalema yamwekeshelañayi Nzambi nindi watukundamisha kudi yena?
7 Yehova wamwekesheli nindi watukeña chaleñeliyi iseki dadiwahi hitwashakamaña. Wamwekeshaña cheñi nindi watukeña hakutwinka yuma yayiwahi yatukwashaña muchihandilu chetu. (Yil. 17:28; Chim. 4:11) Sweje-e dinu, Yehova watwinkaña yuma yakoleshaña wulunda wetu nayena. (Luka 12:42) Watulejaña chikupu nindi watutiyaña neyi tulomba kudi yena. (1 Yow. 5:14) Hela chochu, kukeña kwamwekeshayi hakutwinka ifutu danyiloña, diyi njila yalema yatukundamishilañayi Nzambi kudi yena ninetu twakundamaña kudi yena. (Tañenu 1 Yowanu 4:9, 10, 19.) Yehova watemesheli “Mwanindi wumu hohu” hamaseki kulonda atukuuli kunshidi nikukufwa.—Yow. 3:16.
8, 9. Indi Yesu wazataña mudimwinyi munkeñelu yaYehova?
8 Yehova wakeñeleña nindi ifutu danyiloña diheteshi antu ejima, kushilahu niantu adiñaku henohu Kristu kanda yahani ifutu. Kufuma hampinji yaprofweteliyi Yehova nindi wakahana Chamwinu chawantu, ifutu danyiloña dadiña neyi adihana dehi kwesekeja nachamonañayi yuma; muloña welukili nindi nkeñelu yindi yikashikijewa. (Kutach. 3:15) Chihahitili yaaka yayivulu, kapostolu Pawulu wamuhamekeli Nzambi ‘hakukuula [antu] nefutu danyiloña dahaniniyi Kristu Yesu.’ Pawulu wabombeleluhu nindi: ‘Nzambi wadiña nakwanakena nshidi yavulumwinuwu kushankulu muloña wakudiwunjika kwindi.’ (Rom. 3:21-26) Yesu wazatili mudimu weneni chikupu hakutukundamisha kudi Nzambi!
9 Kuhitila mudi Yesu, antu adizoza anateli kumwiluka Yehova nikwikala nawulunda wawuwahi nayena. Indi Nsona yakonkomwena ñahi ichi chikuma? Pawulu wasonekeli nindi: “Nzambi wamwekeshaña kukeña kwindi yomweni kudetu, hohitwachidiñi akwanshidi Kristu watufwilili.” (Rom. 5:6-8) Ifutu danyiloña adihanini muloña wakwila Yehova niYesu atukeña chikupu, bayi neyi datutelelaku. Yesu wahosheli nindi, ‘Kwosi muntu natweshi kwinza kudami chakadi kumukoka kudi Tata wantemesheluku.’ Wahosheli cheñi nindi: “Kwosi muntu niwumu wukwinza kudi Tata chiña hadami.” (Yow. 6:44; 14:6) Yehova wazatishaña spiritu yajila hakukoka antu kudi yomwenindi kuhitila mudi Yesu nawa wayikwashaña kushakama mukukeña Kwindi kulonda akaheti wumi wahaya nyaka kumbidi. (Tañenu Yuda 20, 21.) Shinshikenu njila yikwawu yatukundamishilañayi Yehova kudi yomweni.
10. Yumanyi yatudizishaña Bayibolu yatukwashaña kukundama kwakwihi naNzambi?
10 Munichi chibaaba, tunazatishi dehi nsona yamunyikanda 14 yamuBayibolu. Chakadi Bayibolu, twadi kwiluka ñahi netu tunateli kukundama kwakwihi naNleñi yetu? Chakadi Bayibolu, twadi kudiza ñahi nsañu yefutu danyiloña nichitwatela kukundama kudi Yehova kuhitila mudi Yesu? Yehova wazatishili spiritu yindi hakwonena antu asonekeli Bayibolu yashimunaña yililu yindi yayiwahi ninkeñelu yindi. Chakutalilahu, haKwidika 34:6, 7, Yehova wadilumbulwili kudi Mosi hamu neyi “Nzambi, wenzala nawushona, watoñaña antu, hazuwaña swayuku, wasweja niluwi, wavulisha ninsañu yalala; wahembaña luwi lwindi lwamakombakaji awantu, wayanakenaña nikuluwa, ninyiloña, ninshidi.” Hinyi wukubula kukeña kudikunda namuntu wamuchidiwu? Yehova weluka nindi neyi tudiza nsañu yayivulu hadi yena kuzatisha Bayibolu, tukusweja kumwiluka nawa tukukundama kwakwihi nayena.
11. Muloñadi wutwatelela kudiza yililu yaNzambi? (Talenu mwevulu wakutachikilahu.)
11 Hakulumbulula chitunateli kwikala nawulunda naNzambi, mukanda wetu wumu wahosha kumatachikilu nawu: “Hawulunda wejima wutwakwataña namuntu, mpanda yashindamenaña hakumwiluka muntu, kukomoka nikulemesha yililu yindi yayiwahi. Dichi yililu yaNzambi yamwekeshawu muBayibolu hiyuma yalema chikupu yitwatela kudiza.” (Draw Close to Jehovah) Dichi twamusakililaña chikupu Yehova muloña Izu dindi adisonekeli munjila yitwatela kutiyishisha etu antu.
12. Muloñadi Yehova chazatishililiyi antu kusoneka Bayibolu?
12 Yehova wadi kuzatisha añelu kulonda asoneki Bayibolu. Muloña asha muchima hadi etu nihanyidimu yetu. (1 Pet. 1:12) Chakadi nikujina, añelu adi kuyisonekela antu mazu afumini kudi Nzambi. Hanu dinu añelu adi kumona yuma neyi chamonañawu antu? Komana adi kwiluka yuma yitwakeñaña, kuzeyazeya kwetu niyitoñojoka yetu? Inehi, Yehova welukili nindi añelu hiyadi kutwesha kwiluka yumiyuku. Chineli antu diwu asonekeli Bayibolu, Yehova wayisonekeli munjila yakwila tuyitiyishisheña. Tunateli kwiluka chatoñojokeleñawu ansoneki, niantu amakwawu atenawu muBayibolu. Tunateli kuyitiyishisha chadiña nakwakamenawu, kujinoka, kutiya woma, yiluwa yakoñeleñawu nichazañaleleñawu nayuma yazatileñawu. Kufwana kaprofwetu Elija, ansoneki aBayibolu ejima ‘atiyileña mutwatiyañetu.’—Yak. 5:17.
13. Indi kulomba kwaYona kwayileñelaña kutiya ñahi?
13 Chakutalilahu, shinshikenu neyi chakwila kañelu wadi kutwesha kushimuna chikupu chatoñojokeleñayi Yona hampinji yatemukiliyi ona kaprofwetu mudimu wamwinkeluwu kudi Nzambi. Yehova welili chiwahi hakumwila Yona yasoneki nsañu yindi kushilahu nikulomba kwakufuma hamuchima kwalombeliyi kudi Nzambi hampinji yadiñayi kwishina dakaluñalwiji. Yona wahosheli nindi: “Muchima wami mukachi kami wafwili chinzeya, ami hinukumwanuka niYehova.”—Yona 1:3, 10; 2:1-9.
14. Muloñadi wumunateleli kutiyishisha yuma yasonekeliyi Isaya?
14 Shinshikenu cheñi nsañu yamulejeluwu Isaya kusoneka kudi Yehova. Hanyima yakumona kulema kwaNzambi muchimwenu, kaprofwetu wahosheli hanshidi yindi nindi: “Yayo, ami! Jinankumi; ami muntu wanyivumbu yamajilu, nashakama hamu nawantu anyivumbu yamajilu, mesu ami anamoni Mwanta, Yehova wamazaza.” (Isa. 6:5) Kwosi kañelu wadi kuhosha mazu amuchidiwuku. Ilaña Isaya wahosheli, nawa tunateli kutiyishisha chatiyiliyi.
15, 16. (a) Muloñadi wutunateleli kutiyishisha yuma yatiyileñawu akwetu antu? Shimunenu yakutalilahu. (b) Yumanyi yikutukwasha kukundama kwakwihi naYehova?
15 Komana añelu adi kuhosha nawu ‘hiyashikila mwokuku’ neyi chahosheliyi Yakoba, hela neyi chahosheliyi Petulu nindi “nimukwanshidi”? (Kutach. 32:10; Luka 5:8) Komana añelu aloña adi ‘kufwa mutentu’ neyi atumbanji twaYesu, hela ‘kuumika’ neyi chomikiliyi Pawulu niakwawu hampinji yayikabishiluwu muloña wakushimwina nsañu yayiwahi? (Yow. 6:19; 1 Tesa. 2:2) Inehi, añelu awanina muyuma yejima nawa abadika antu. Hela chochu, neyi antu abula kuwanina ahosha muniyi njila, twatiyishaña yitoñojoka yawu muloña ninetu tudi antu hohu. Neyi tunakutaña Izu daNzambi, chalala tunateli ‘kuzañalala nawakwakuzañalala; kudila nawakwakudila.’—Rom. 12:15.
16 Neyi tutoñojoka chikupu chahosha Bayibolu kutalisha hansañu yahanjekeleñayi Yehova nawambuñindi ashinshika akushankulu, tukudiza nsañu yayivulu yayiwahi hadi Nzambi yetu, wukweti kukeña nawa wadiwunjikili nikudikunda nanana antu abula kuwanina. Chitwela mwenimu, tukumwiluka nankashi Yehova nawa tukumukeña chikupu. Nawa tukukundama kwakwihi naNzambi.—Tañenu Masamu 25:14.
17. (a) Kufumbanyi kwakuwahi kwamufumbiluwu Asa kudi Azariya? (b) Indi Asa wadiwili ñahi kufumba kwaAzariya, nawa chumanyi chamwekeni?
17 Chelili Mwanta Asa yashindi chikupu amashidika akuEtiyopiya kaprofwetu kaNzambi Azariya wamulejeli Asa niantu jindi mazu amaana. Azariya wahosheli nindi: “Mwonsu mumukwikala naYehova, yena wukwikala nanenu; neyi mukumukeñakeña mwakamuwana; neyi mukumuleka niyena wakayileka.” (2 Kushi. 15:1, 2) Hela chochu, chimwahitili yaaka, Asa wakañenyi kwovwahila akuna kufumba kwakuwahi. Chayilukukiluwu kudi ayilumbu akuwanta wakukabeta kaluwunda wawaIsarela, Asa wakeñeli nindi amukwashi kudi aSiriya. Chatela yalombi cheñi kudi Yehova kulonda yamukwashi, watiyañeni nawasenji. Dichi Asa amulejeli nawu: “Chumichi chiwunakoñi wunakoñi chawusupi; dichi kufumisha henahanu wakamona majita hohu.” Yaaka yamakumishilu yachiyuulu chaAsa yadiña yamajita hohu. (2 Kushi. 16:1-9) Chumanyi chitwatela kudizilaku?
18, 19. (a) Twatela kwiladi neyi kudi yuma yaletesha twambuki kudi Nzambi? (b) Tunateli kukundama ñahi kwakwihi naYehova?
18 Hitwatela kumufutalela Yehovaku. Neyi kudi yuma yaletesha twambuki kudi Nzambi, twatela kwovwahila chahosha mukanda waHoseya 12:6 nawu: “Funtaku kudi Nzambi yeyi. Kakelaku luwi nawuñaji, muchiñilili Nzambi yeyi mafuku ejima.” Dichi tutwalekenuhu kukundama chikupu kudi Yehova kuhitila mukutoñojoka chikupu hefutu danyiloña nikudiza Izu dindi Bayibolu.—Tañenu Kuhituluka 13:4.
19 Ñimbi yamasamu wasonekeli nindi, “Ami kwami chachiwahi kukundama kwakwihi naNzambi.” (Mas. 73:28) Dichi wejima wetu tutwalekuhu nakudiza yuma yayiha yahosha hadi Yehova nikwiluka chikupu yuma yaleñela tumukeñi. Nawa Yehova yatukundamishi kudi yena chayinu mpinji nihaya nyaka.
^ par. 3 Talenu chibaaba chinakuhosha hadi Asa chakwila nawu “Mudimu Wenu Wakutambwila Wuloku” muKaposhi Kakutalila kaAugust 15, 2012.
“Mwakatiya namatu enu izu kunyima yenu nawu, Njila iyi.”—ISA. 30:21.
1, 2. Indi Yehova walombolaña ñahi ambuñindi?
KUSHANKULU Yehova walombweleña antu jindi kuzatisha yuma yashiyashana. Nzambi wahosheleña nawantu amakwawu kuzatisha añelu hela yimwenu kulonda yashimuni yuma yikamwekana kumbidi. Yehova wayinkeli cheñi nyidimu yakuzata yambokamboka. (Kuch. 7:89; Ezek. 1:1; Dan. 2:19) Amakwawu atambwilileña wunlomboli kuhitila mudi antu amwimeneneñaku Yehova adiña nakuzatila mukuloñesha kwindi kwahamaseki. Antu ovwahilileña nshimbi jindi ayikiswilileña, hichikweti muloña nachatambwilileña antu jaYehova izu dinduku.
2 Makonu, Yehova walombolaña antu jindi kuzatisha Bayibolu, spiritu yindi yajila nichipompelu. (Yil. 9:31; 15:28; 2 Tim. 3:16, 17) Wunlomboli wutwatambwilaña kufuma kudi Nzambi watiyakana chikupu neyi kwiji ‘matu etu anakutiya izu kunyima yetu nawu, Njila iyi, endenu mwomwenimu.’ (Isa. 30:21) Munjila yikwawu Yesu niyena watulejaña izu daYehova hampinji yalombolañayi chipompelu kuhitila mudi ‘nduñu wamaana nikashinshi.’ (Mat. 24:45) Twatela kwovwahila namuchima wejima yuma yatulejañawu muloña wumi wetu wahaya nyaka washindamena hakwovwahila.—Heb. 5:9.
3. Chumanyi chinateli kutukañesha kutiyilila wunlomboli waYehova? (Talenu mwevulu wakutachikilahu.)
3 Satana Diyabolu weluka nindi wunlomboli watwinkayi Yehova wukatuhandisha, dichi wafwilaña kutukañesha kulonda tubuli kutiyilila. Kubombelahu, ‘muchima wetu wadimbanaña’ wunateli kutuleñela kudiwula wunlomboli wafumaña kudi Yehova. (Yere. 17:9) Dichi, tushinshikenu chitwatela kushinda yuma yinateli kutukañesha kutiyilila izu daNzambi. Tuhanjekenu cheñi kulomba kudi Yehova chikunateli kutukwasha kuhemba wubwambu wetu nayena, hichikweti muloña nayuma yikumwekanaku.
4. Indi Satana wafwilaña ñahi kuluwañesha yitoñojoka yawantu?
4 Satana wafwilaña kuluwañesha yitoñojoka yawantu kuhitila mukutandisha nsañu. (Tañenu 1 Yowanu 5:19.) Yipapilu yansañu, nyikanda, magazini, yikunzulemba, chisanji chanyivwimbimbi niIntaneti yumiyi yatiyakeshaña nsañu mukaayi kejima. Hela chakwila yumiyi yatukwashañaku kwiluka nsañu, kakavulu yatiyakeshaña nsañu yambukaku chikupu nanshimbi jaYehova. (Yere. 2:13) Chakutalilahu, akwayikunzulemba niakwakuhema yisela ahoshaña nawu wutumwa watama wanyi, nawa antu amavulu atoñojokaña nawu yuma yahosha Bayibolu hawutumwa yakala kulondela.—1 Kor. 6:9, 10.
5. Tunateli kutondolwela ñahi kutuhuñumuna nansañu yaSatana yakutwamba?
5 Indi antu akeña nshimbi jaNzambi jaloña anateli kutondolwela ñahi nsañu yakutwamba yatandishañayi Satana makonu? Anateli kwambula ñahi yuma yayiwahi nayatama? “Chiña nakusha muchima kukwila mwaya izu [daNzambi].” (Mas. 119:9) Izu daNzambi dikweti nshimbi jalema jinateli kutukwasha kwambula nsañu yalala niyakutwamba. (Yish. 23:23) Yesu washimwini chahosha Nsona nindi, ‘muntu wahandaña namazu ejima akufuma mukanwa kaYehova.’ (Mat. 4:4) Twatela kwiluka chakuzatisha nshimbi jamuBayibolu muchihandilu chetu. Chakutalilahu, henohu Mosi kanda yasoneki lushimbi lwaYehova lwahosha hawuvumbi, Yosefu wadiña kansi welukili nindi wuvumbi hinshidi kumesu aNzambi. Hakeñeleña kumuvulumuna Yehovaku chamudimbekeluwu kudi iñoda Potifwari nindi yeli wuvumbi. (Tañenu Kutachika 39:7-9.) Hela chakwila watwalekeluhu kumukakeja hampinji yayilehi, Yosefu watiyililili izu daNzambi bayi izu dañoda Potifwaruku. Kutiyilila izu daYehova dichi chuma chalema chikutukwasha kwambula yuma yaloña nayuma yaSatana yakutwamba yidi neyi ipumba dasweja.
6, 7. Twatela kwiladi kulonda tukañeshi kufumba kwaSatana kwatama?
6 Kaayi kanenzali nayililu yatama yidi neyi ntañishilu yakutwamba yamukwitiya yinakuleñela antu amavulu kutoñojoka nawu kukeñakeña kwitiya kwalala chamukukulwayi. Ilaña, neyi tunakukeña kutiyilila kudi Yehova, nateli kutukwasha kuwana chalala. Twatela kutondahu muntu wutunateli kutiyilila. Chineli hitunatweshi kutiyilila kumazu awantu ayedi hampinji yoyimuku, twatela ‘kwiluka izu’ daYesu nikumutiyilila. Yesu diyi atondeluwu kudi Yehova kulonda ataleña nyikoku Yindi.—Tañenu Yowanu 10:3-5.
7 Yesu wahosheli nindi, ‘Babelenu yuma yimunakutiya.’ (Maku 4:24) Nshimbi jaYehova jatiyakana nawa jaloña, ilaña twatela kubabala nikutiyilila kufumba kwindi kuhitila mukuloñesha muchima wetu. Neyi tubula kubabala, tunateli kutiyilila kufumba kwaSatana kwatama chatela tutiyilileña nshimbi jaNzambi jajiwahi. Bayi mwiteja yuma yamukaayi yidi neyi tumina, mavidiyo, yisela yamwekeshañawu haTV, nyikanda, amabwambu, antañishi, hela antu amonañawu nawu ankuluñaña ayiyuuleña muchihandilu chenuku.—Kol. 2:8.
8. (a) Indi muchima wetu wunateli kutuleñela ñahi kwiñila mutufuta twaSatana? (b) Chumanyi chinateli kumwekana neyi tudiwula yinjikijilu yatusoñamishaña?
8 Satana weluka nindi twekala akwanshidi nawa wafwilaña kutudimba kulonda twileña yuma yatama. Neyi twila yuma yinakukeñayi Satana, chinateli kutukalila kutwalekahu kwikala ashinshika. (Yow. 8:44-47) Tunateli kukañesha ñahi tufuta twaSatana? Shinshikenu hadi muntu weñija mutu muchiseki chahakapinji kantesha, chakwila chimuleñeli kwila chuma chatama chabulili kutoñojokayi nindi wukachila. (Rom. 7:15) Chumanyi chamukojeja kwila chuma chatama? Hadaha, iwu muntu walekeli kutiyilila izu daYehova chovu-chovu. Indi kwiji wakañenyi kwiluka yinjikijilu yamwekesheleña nawu muchima windi wunahuñumuki hela wadiwili. Chakutalilahu, hekwawu walekeli kulomba, kuya nakushimwina chakamu nakamu, hela watachikila kujiña kukupompa. Nkumininaku, welili yuma yafwilileña muchima windi yelukiliyi nindi yatama. Tunateli kutondolwela kwila yuma yamuchidiwu neyi twiluka yinjikijilu yatusoñamishaña nikuzatilahu mukunyakashana kulonda tubuli kwila yuma yatama. Neyi tutiyililaña izu daYehova, hitukwiteja kutiyilila nsañu yahoshañawu akwakusekeshaku.—Yish. 11:9.
9. Indi kunyakala kwiluka yaaku yatama kwalemenadi?
9 Neyi musoñu awuwana swayi-swayi, muntu nateli kuhanda. Chochimu, tunateli kutondolwela kwila yuma yatama neyi tunyakala kwiluka yaaku yinateli kutuleñela kwiñila mukweseka. Neyi twiluka yaaku yamuchidiwu, twatela kunyakala kuzatilahu henohu ‘Satana kanda yatukwati mumuhetu windi nakwila mwakeñayi.’ (2 Tim. 2:26) Chumanyi chitwatela kwila neyi tumona netu yitoñojoka yetu niyuma yitwafwilaña yinakutufumisha kuyuma yakeñañayi Yehova nindi twileña? Chakadi kumanisha mpinji, twatela kufunta kudi Yehova nikwovwahila chikupu kufumba kwindi kulonda tumutiyilileña namuchima wetu wejima. (Isa. 44:22) Walala wudi wakwila nawu, neyi muntu yavulumuna, chumichi chikumuneñesha nankashi chakwila wukudifwishaña namuloña nihanyima yakufunta kudi Yehova. Dichi chikuwaha neyi tutondolwela yuma yinateli kutuhuñumuna kuhitila mukuzatilahu swayi-swayi kulonda tubula kwiñila mukukala.
10, 11. (a) Muntu nateli kumwekesha ñahi nawu wadinka wanta? (b) Yumanyi yitwadizilaña kuyuma yatama yeliluwu aKora, Datani, niAbirami?
10 Twatela kwiluka netu muchima wetu wunateli kutuhuñumuna. Nshidi yitukweti yatuleñelaña kwila yuma yatama. Chakutalilahu, lwisu nikudinka wanta. Shinshikenu iyi yuma chiyinateli kutuluwañesha kulonda tubuleña kutiyilila izu daYehova nawa yinateli kutuleñela kwila yuma yatama. Muntu wadinka wanta wadimonaña neyi kwiji walema nankashi. Nateli kutoñojoka nindi wukweti wuswa wakwila yuma yejima yinakukeñayi nawa kwosi nimuntu wunateli kumuleja jakwila. Dichi wukutoñojoka nindi hatela kutiyilila wunlomboli nikufumba kwawakwawu akwaKristu, kwawaeluda, hela kwamukuloñesha kwaNzambuku. Muntu wamuchidiwu hanateli kutiyilila izu daYehovaku.
11 Hampinji yadiñawu aIsarela muchinkalampata, Kora, Datani niAbirami akaanini kulondela wunlomboli waMosi naAroni. Hamuloña wakudinka wanta, akwakudikaña aloñesheli njila yankawawu yakudifukwilamu kudi Yehova. Indi Yehova welilidi? Wayijilumwini ejima. (Kuch. 26:8-10) Twadizilañaku yuma yalema kuniyi nsañu yakunyaka. Kudikaña naYehova kwaletaña kukala. Twatela kwanuka cheñi netu “kudinka wanta kwasambilaña, kujilumuka kwakumininaña.”—Yish. 16:18; Isa. 13:11.
12, 13. (a) Shimunenu chakutalilahu chamwekeshaña lwisu chilweñijaña muntu mukukala. (b) Lumbululenu lwisu chilunateli kusweja neyi kuzatilahu nehi.
12 Shinshikenu cheñi hansañu yalwisu. Muntu walwisu kakavulu watoñojokaña nindi hatela kulondela nshimbi jaYehovaku nawa nindi nateli kusenda yuma yambala. Chelili mukulumpi wawamashidika wakuSiriya wejina daNayamani anamuuki dehi mbumba kudi kaprofwetu Elishi, wamwinkeli yawana, ilaña Elisha wakaanini kutabula iyi yawana. Hela chochu, Gehazi kalama kaElisha watiyilili ayina yawana lwisu. Gehazi wahosheli mumuchima windi nindi: “Chahandayi Yehova kwaamu, nukumulondela lufuchi nimutambuluhu yanti.” Elisha welukili wanyi, Gehazi wayili lufuchi nakumuwana Nayamani nawa washimwini wunsahu wakutwamba kulonda yatambuli ‘ntalenta yasiliva, niyikowelu yakuvwala yiyedi.’ Chumanyi chamwekeni hamuloña wakwila Gehazi watambwili yuma yawukombi nikumutwambila kaprofwetu kaYehova? Dichi, mbumba yaNayamani yamutuntulukilili Gehazi walwisu.—2 Anya. 5:20-27.
13 Muntu watachikaña kwikala nalwisu chovu-chovu, neyi kuzatilahu nehi, lunateli kuswejesha nikumukisañana. Nsañu yamuBayibolu yahosha hadi Akani yamwekeshaña chumichi. Shinshikenu lwisu chilwatandili swayi-swayi mumuchima waAkani. Wahosheli nindi: ‘Chinamweni mumaheta akunjita ihina dadiwahi dakuShinari, nijishekeli jasiliva makulakaji ayedi, nichishima chawuru pezu yachu jishekeli makumi atanu, niyifwila nikuyifwila, niyinona nikuyinona.’ Chatela yakañeshi lwisu lwadiñayi nalu, Akani weyili iyi yuma nawa wayiswekeli mwitenti dindi. Chelukiluwu yuma yatama yelili Akani, Yoshuwa wamulejeli nindi Yehova wukukumwesha yihuñu. Akani nichisaka chindi ayasili malola nawa afwili dodina ifuku. (Yosh. 7:11, 21, 24, 25) Lwisu hichuma chatama chinateli kutwiñija mukukala nimakonu. Dichi twatela ‘kudihemba kulonda tuleki lwisu lwejima.’ (Luka 12:15) Hela chakwila mpinji yikwawu tunateli kwikala nayitoñojoka yatama hela kutoñojoka hayuma yatama, chalema kuyuula yitoñojoka yetu nakubula kwiteja yuma yitwafwilaña yituleñeli kwila nshidi.—Tañenu Yakoba 1:14, 15.
14. Twatela kwiladi neyi tumona netu tukweti yaaku yalwisu nikudinka wanta?
14 Kudinka wanta nilwisu kwaletaña kukala. Kutoñojoka hayuma yafumañamu mukwila yuma yatama kunateli kutukwasha kukaana yaaku yatama yatukañeshaña kutiyilila izu daYehova. (Kuhit. 32:29) Nzambi wazatishaña Bayibolu hakutuleja njila yayiwahi, cheñi nawa watulubulwilaña nkisu yafumaña mukutiyilila izu dindi niyihuñu yafumañamu neyi tubula kumutiyilila. Neyi muchima wetu wutuhuñumuna nakwila yuma hamuloña walwisu nikudinka wanta, chikuwaha neyi tutoñojoka hayihuñu yikufumamu. Twatela kwiluka netu kwila chuma chatama kukutuneñesha etu aweni, antu itwakeña, sweje-e dinu tukuluwañesha wulunda wetu naYehova.
15. Yumanyi yitunateli kudizila kuchakutalilahu chemikili Yesu chakulomba?
15 Yehova wafwilaña kutukwasha. (Mas. 1:1-3) Watwinkaña nshimbi jaloña nawa hampinji yatelela. (Tañenu Aheberu 4:16.) Hela chakwila wadiña wawanina, Yesu washindameneni hakuhanjeka naYehova nikulomba chakubula kuleka. Yehova wamukwashili Yesu nikumulombola munjila jakuhayamisha. Watemesheli añelu kulonda amukalakeli, wamukwashili naspiritu yindi yajila, nikumulombola hakutonda apostolu 12. Izu daYehova datiyakeni kufuma mwiwulu nakumwekesha Nindi wamwitejeli Yesu nikumukwasha. (Mat. 3:17; 17:5; Maku 1:12, 13; Luka 6:12, 13; Yow. 12:28) Kufwana Yesu, twatela kumulomba Nzambi namuchima wetu wejima. (Mas. 62:7, 8; Heb. 5:7) Kulomba kunatweshi kutukwasha kutwalekahu kuhanjeka naYehova nikwila yuma yamulemeshaña Nzambi muchihandilu chetu.
16. Yehova nateli kutukwasha ñahi hakwila nawu twikali nawuswa wakutiyilila izu dindi?
16 Hela chakwila Yehova watwinkaña nshimbi jindi chawana, hakanjikijaña muntu wejima kujilondelaku. Twatela kulomba spiritu yindi yajila nawa wukutwinka namuchima wumu. (Tañenu Luka 11:10-13.) Hela chochu chalema nankashi ‘kwikala ababala chitukutiya.’ (Luka 8:18) Chakutalilahu, tukwikala anfwikiji neyi tukumulomba Yehova netu yatukwashi kuleka yililu yatama yawuvumbi, iku tunakutwalekahu nakutala nyevulu yanzekesi hela kutala mafilimu atama. Twatela kwikala kwiluña kudi spiritu yaYehova. Tweluka netu spiritu yaYehova yekalaña kuchipompelu. Ambuña Yehova amavulu atondolwelaña kudiñija mukukala kuhitila mukutiyilila kudi Yehova hakupompa. Chumichi chayileñelaña kwiluka kufwila kwatama kwekalaña munyichima yawu nikuwahisha yililu yawu.—Mas. 73:12-17; 143:10.
17. Muloñadi chichatamina kudishindamena etu aweni?
17 Shinshikenu hadi Mwanta Davidi wamuIsarela wakushankulu. Hachidiñayi kansi, wamushindili kaFwilistinu wasweja kutaluka Goliyati. Davidi wekalili mushidika, mwanta, mukwakukiña nikuyifuukwila aIsarela mwakwilila. Ilaña Davidi chadishindameneniyi yomweni, muchima windi wamudimbili nawa welili nshidi yahamesu bwi-i naBatisheba nawa waloñesheli njila yakujahilamu nfumwindi Uriya. Chamufumbiluwu, Davidi washikeneni dakwiteja yiluwa yindi nawa wekalili cheñi nawubwambu naYehova.—Mas. 51:4, 6, 10, 11.
18. Chumanyi chinateli kutukwasha kutwalekahu kutiyilila izu daYehova?
18 Dichi tutiyililenuña kufumba kwekala ha 1 Akorinda 10:12 kwakwila nawu bayi tusweja kudikuhwelelaku. Chineli hitunatweshi ‘kuyuula nyendu yetuku,’ nkumininaku tunateli kutiyilila izu daYehova hela izu daChilumbu chindi. (Yere. 10:23) Tutwalekenuhu nakulomba chakubula kuleka, kulondela wunlomboli waspiritu yajila nikutiyilila nakanañachima izu daYehova mpinji yejima.
PETULU wadilili nankashi hanyima yakumukaana Yesu. Hela chakwila kapostolu waneñeli chikupu hakumukaana Yesu, ilaña Yesu wakeñeleña kumuzatisha kulonda yakwashi akwawu. Dichi Yesu wamulejeli nindi: ‘Chiwakafunta, wakakoleshaña ana kweyi.’ (Luka 22:32, 54-62) Petulu wekalili hakachi kwawantu adiña yishimi muchipompelu chawakwaKristu akushankulu. (Ŋal. 2:9) Chochimu, muntu wakalakeleña neyi eluda nateli kukalakala cheñi nikwikala namuzañalu wafumaña mukukolesha akwawu akwakwitiya kulonda ekali nawulunda wawuwahi naNzambi.
Antu amakwawu azatileña neyi aeluda ayifumishahu hawueluda, nawa chumichi chaleñelaña kudimona neyi ashikilamu wanyi. Julio,* wazatileña neyi eluda kuBolivia kubadika hadi yaaka 20 wahosheli nindi: “Kuloñesha jimpanji, kuhempula amana kwetu nikubiña antu amuchipompelu diyi nyidimu yinazatileña muchihandilu chami. Chawushona, iku kukooleka kwejima kwamanini. Kuhosha hohu chalala iyi mpinji yadiña yakala chikupu.” Makonu, Julio wakalakalaña cheñi neyi eluda.
Kambanji Yakoba wasonekeli nindi: “Enu ana kwami, tiyenu kuwaha nankashi chimukushika mukweseka kweñi nakweñi.” (Yak. 1:2) Yakoba wateneneña hakweseka kutwamonaña muloña wamakabi nikubula kuwanina. Wateneni hakufwila kwatama, kwakama antu kumesu niyuma yikwawu. (Yak. 1:14; 2:1; 4:1, 2, 11) Neyi Yehova yatubabesha, chumichi chinateli kutuneñesha nankashi. (Heb. 12:11) Ilaña bayi twiteja kweseka kwamuchidiwu kutuneñeshuku.
Hela chakwila anatutambuli nyidimu yitwakalakeleña muchipompelu, tukweti kukooleka kwakudishinshika kulonda tumoni neyi tukweti chikuhwelelu chakola nikumwekesha netu twamukeña Yehova. Nawa tunateli kushinshika chuma chaletesheli tutachiki kukalakala neyi eluda. Komana twafwilileña netu atumoneña nawu tudi aeluda, tahindi kukeña kutwamukeña Nzambi diku kwatuleñeleli kukalakala? Indi kwiji twelukili netu hichipompelu chaNzambi nawa twatela kuhemba nyikoku yindi chiwahi? (Yil. 20:28-30) Antu adiñi nakukalakala neyi aeluda atwalekañahu kuzata mudimu wajila namuzañalu amwekeshaña kudi ejima kushilahu niSatana nawu amukeña Yehova namuchima wumu.
Mwanta Davidi chamufumbiluwu hanshidi yahamesu bwi-i yakoñeliyi, wetejeli chamubabesheluwu nawa amwanakeneni. Davidi wembili nindi: “Nakooleki yenowu anaanakenuwu muloña windi, anabutiluwu nshidi yindi. Nakooleki yenowu muntu akabula kwinkawu muloña wakuluwa kudi Yehova, hakweti makasu muspiritu yinduku.” (Mas. 32:1, 2) Chakadi nikujina, kufumba kwamukwashili Davidi nawa wekalili kabiña wamuwahi wawantu jaNzambi.
Kakavulu, amana kwetu akalakalaña cheñi neyi aeluda ekalaña atubiña amawahi kubadika chadiñawu. Mana kwetu wumu wafuntili cheñi hawueluda wahosheli nindi: “Ichi neluka chikupu chakwakamena antu elaña yiluwa.” Eluda mukwawu wahosheli nindi: “Chayinu mpinji nalemesha chikupu kukooleka kwami kwakukalakela amana kwami.”
Ñimbi yamasamu wasonekeli nindi: “[Yehova] hakahosholaña hosholee-ku.” (Mas. 103:9) Dichi bayi tutoñojokaña netu Nzambi hamba kamukuhwelela cheñi muntu wakoñeli chiluwa chahamesu bwii-ku. Ricardo ajiminuwu wueluda hanyima yakukalakala hayaaka yayivulu wahosheli nindi: “Naneñeli nankashi hayiluwa yinakoñeli. Chineli nadimweneña nami nashikilamu wanyi, hahitili mpinji yayilehi nankashi hakwila nitachiki kukalakela amana kwami neyi eluda. Nadikuhweleleli wanyi, dichi natoñojokeli nami hinakatwesha kuzata cheñi nakashinshuku. Ilaña chineli natiyileña kuwaha kukwasha amakwawu, nalombweleña atudizi aBayibolu, kukolesha amana kwetu Hetala daWanta nikuzata nawu mumudimu wakushimwina. Ichi chankolesheli nawa chayinu mpinji inakuzata cheñi neyi eluda.”
Neyi mana kwetu yatwalekahu kuhemba nkunyi chikumukañesha kukalakala cheñi neyi eluda. Chikuwaha neyi muntu yekala neyi kambuña Yehova Davidi wamutemukili Mwanta Sawulu wamutiyilileña ichima. Davidi wakaanini kumutenda Sawulu hela chakwila wadiñi nakukooleka kwakwila mwenimu. (1 Sam. 24:4-7; 26:8-12) Chafwiliyi Sawulu munjita, Davidi wamudilili nakumutena yena nimwanindi Jonatani nindi hiyantu “akeñewa amawahi.” (2 Sam. 1:21-23) Davidi hahembeli nkunyuku.
Neyi mutoñojoka nenu anayinki muloña wakutwamba hela kuyikabisha, bayi muhembaña nkunyi mumuchima wenuku. Chakutalilahu, William chamujiminuwu wueluda hanyima yakuzata yaaka 30 muBritain, wayihembeleli aeluda amakwawu nkunyi. Chumanyi chamukwashili William kubula kwikala nankunyi mumuchima? Wahosheli nindi: “Kutaña mukanda waYoba kwankolesheli. Neyi chakwila Yehova wamukwashili Yoba kudanakena nawalunda nindi asatu, ninami Yehova nateli kunkwasha kutiyañana nawaeluda akwaKristu.”—Yoba 42:7-9.
Neyi mwafuukwiluhu kuleka mudimu wakubiña nyikoku yaNzambi, chikuwaha neyi mutoñojoka chimwalekeleli. Komana mwadiñi nakukala kwasweja? Tahindi mwalemesheluku nankashi yuma yikwawu muchihandilu chenu? Indi kwiji yiluwa yawakwenu yayizeyesheli? Hichikweti muloña nachimwalekeleluku, ilaña anukenu nenu mwadiña nakukwasha akwenu hampinji yimwazatileña neyi eluda. Mpanji jenu nichakutalilahu chenu chayikolesheleña, nawa mwayikwashileña kuumika kweseka chimwayileña nakuyibiña. Chimwazatileña mudimu wawueluda nakashinshi mwatiyishileña muchima waYehova kuwaha.—Yish. 27:11.
Yehova wakwashaña antu kwikala cheñi namuzañalu nimpwila yakulombola chipompelu. Neyi mwalekeli kukalakala neyi eluda hela neyi ayifumishiluhu, munateli ‘kushikahu cheñi hakukalakala neyi mukulumpi.’ (1 Tim. 3:1) Pawulu ‘halekeli kuyilombela’ akwaKristu amuKolosuku nindi asweji kwiluka mwaya kukeña kwaNzambi kulonda ‘endi nakumutelela Yehova, nikumutiyisha kuwaha kwakweni.’ (Kol. 1:9, 10) Neyi mwikala cheñi nakukooleka kwakukalakala neyi eluda, mulombenu Yehova kulonda mwikali nañovu, adiwunjika nawa amuzañalu. Munanu mafuku akukuminina antu jaNzambi akeñaña kuyikolesha kuspiritu kudi atubiña akweti kukeña. Komana munatweshi nawa mwadikeñelaña kukolesha amana kwenu?
^ par. 3 Majina amakwawu anayihimpi.
Ilu lwihu lwalema nankashi, sweje-e kudi antu afwisha eni kwawu akeñawu. Antu wenawa akeñaña chikupu nawu akekali cheñi muwulu naweni kwawu akasañulawu mwituña dadiha. Ntuluwa wumu weyala wahosheli nindi: “Ami niñodami hitwafuukwiluhu kumanisha wulu wetuku. Twakeñeleña kutwalekahu kwikala anuñañana mukudifukula hamu neyi eyala namumbanda haya nyaka. Niyinu mpinji dichi chinatiyaña.” Kuduhu chuma chikutuleñela kukuhwelela netu antu akasañulawu akasumbulaña hela kusumbuka? Kuhosha hohu chalala, tuneluki wanyi.
Hayaaka yayivulu yinahituhu, nyikanda yetu yahosheleña nawu mazu ashimwiniyi Yesu hakusañuka nikusumbula hela kusumbuka hadaha washimwini hadi antu akasañwilawu hamaseki nawa nindi antu akasañulawu mwituña dadiha hiyakasumbula hela kusumbukaku.* (Mat. 22:29, 30; Maku 12:24, 25; Luka 20:34-36) Hela chakwila hitukushimuna jiikaku, komana Yesu watela wahosheleña hadi antu akasañwilawu mwiwulu? Tushinshikenu hamazu ahosheliyi Yesu.
Shinshikenu chadiñi yuma. (Tañenu Luka 20:27-33.) A Sadusi, abulili kukuhwelela mukusañuka, amwesekeli Yesu kuhitila mukumwihula lwihu lwakundama kukusañuka nikusumbula ntuluwa wunashiyi mana kwindi.* Yesu wakwili nindi: ‘Antu anyakiyi asumbulaña, asumbukaña; ilaña antu anafuukuluwu nawu anateli kushika kunyakoyu, nikukusañuka mudi afu, hiyakasumbula hela kusumbukaku. Muloña hela kufwa, hiyakafwa cheñuku; anabwambuli dehi nawañelu, hiyanyana kaNzambi anasañuki dehi.’—Luka 20:34-36.
Muloñadi nyikanda yetu chiyahoshela nawu hadaha Yesu wadiña nakutena kusañuka kwawantu akashakama hamaseki? Nyikanda yahosha muniyi njila hamuloña wayikuma yiyedi. Chikuma chatachi chidi chakwila nawu hadaha aSadusi atoñojokeleña hakusañuka kwawantu akashakama hamaseki nawa Yesu wayakwili kwesekeja nachatoñojokeleñawu. Chamuchiyedi, Yesu wakunkulwili ñakwilu yindi kuhitila mukutena hansañu yaAbarahama, Isaka niYakoba ankakulula ashinshika akasañulawu nakushakama hamaseki.—Luka 20:37, 38.
Hela chochu, Yesu watela watoñojokeleña hakusañuka kwawantu akaya mwiwulu. Muloñadi wutunahosheli muniyi njila? Tushinshikenu hanhoshelu yiyedi yalema.
‘Antu anafuukuluwu nawu anateli kushika . . . nikukusañuka mudi afu.’ Awayishewa ashinshika ‘ayimonaña nawu atelela wanta waNzambi.’ (2 Tesa. 1:5, 11) Dichi ayitena kwikala aloña hamuloña wefutu danyiloña, hiyafwaña neyi akwanshiduku. (Rom. 5:1, 18; 8:1) Antu wenawa ayitenaña nawu ‘akooleka nawa ajila’ muloña atelela kuyisañwila kuwumi wamwiwulu. (Chim. 20:5, 6) Ilaña antu akasañwilawu kuwumi wahamaseki hakekala ‘niantu abula kuloña.’ (Yil. 24:15) Komana tunateli kuhosha netu niwena ‘atelela’ kuyisañula?
‘Hiyakafwa cheñuku.’ Yesu wahosheli wanyi nindi: ‘Hiyanateli kufwa cheñuku.’ Ilaña wahosheli nindi: ‘Hiyakafwa cheñuku.’ Awayishewa amanishaña chihandilu chawu hanu hamaseki nakashinshi ayisañulaña nakuya mwiwulu nawa ayinkaña wumi wabulaña kufwa, wumi wahaya nyaka wabulaña kukisika. (1 Kor. 15:53, 54) Kufwa hikukweti cheñi ñovu hadi antu akasañulawu nakuya mwiwuluku.*
Kwesekeja nayuma yitunahoshi, tunateli kukunkulula netudi? Tunateli kukunkulula netu mazu aYesu ateneniyi hakusumbula hela hakusumbuka nikusañuka akundama kudi antu akasañulawu nakuya mwiwulu. Neyi dimu, mazu aYesu atulejaña yuma yayivulu hansañu yanana akasañulawu nakushakama mwiwulu: Hiyasumbulaña hela kusumbukaku, hiyafwañaku, munjila yikwawu adi neyi añelu muloña hiyileñaleña yakuspiritu yashakamaña mwiwulu. Hela chochu, iyi nsañu yaleñelaña kwihula malwihu amavulu.
Lwatachi, muloñadi Yesu chahosheliyi hakusañuka kwawantu akaya mwiwulu hampinji yayakwileñayi aSadusi, hadaha atoñojokeli hakusañuka kwawantu akashakama heseki? Yesu hakwileña antu amudimbulwileña kwesekeja nachatoñojokeleñawuku. Chakutalilahu, hakwakula aYudeya amwilili nawu yayileji chinjikijilu, Yesu wayilili nindi: “Sandenu tembeli iyi, mafuku asatu nakayituñulula cheñi.” Yesu welukili nindi adiña nakutoñojoka hatembeli yakutuña kudi antu, “Ilaña yena wadiñi nakutena tembeli yamujimba windi.” (Yow. 2:18-21) Hadaha Yesu wakeñeleña wanyi kuyakula ana aSadusi anfwikiji abulili kukuhwelela mukusañuka nikubula kukuhwelela nawu añelu ekala kwoku. (Yish. 23:9; Mat. 7:6; Yil. 23:8) Hekwawu wakeñeleña kushimuna walala kutalisha hakusañuka kwawantu akaya mwiwulu kulonda atumbanji twindi ashinshika akahetelumu muloña adiña nakuchiñeja kwakusañuka nakuya mwiwulu.
Lwamuchiyedi, muloñadi Yesu chakunkulwiliyi mpanji yindi nakutena hadi Abarahama, Isaka, niYakoba akasañulawu nakushakama hamaseki? (Tañenu Matewu 22:31, 32.) Ilukenu nenu Yesu watachikili kuhosha iyi nsañu yanana ankakulula namazu akwila nindi, “hakwila nsañu yakusañuka kwawafu.” Iyi nhoshelu yinateli kuhimpa mpanji yahosheleñayi kutalisha hakusañuka kwawantu akaya mwiwulu nakutena hakusañuka kwawantu akashakama hamaseki. Nkumininaku, Yesu wahosheli hansañu yasonekeliyi Mosi yatwambileñawu aSadusi nawu ayikuhweleleli, nakutena mazu aYehova amulejeluwu Mosi kuchiputa chakwatili kesi kulonda yashimuni chikupu nindi kusañuka kwawantu akashakama hamaseki kwalala nawa dichi chafuukulayi Nzambi.—Kwid. 3:1-6.
Lwamuchisatu, neyi chakwila mazu ahosheliyi Yesu hakusañuka nikusumbula hela kusumbuka akundama kudi antu akasañulawu nakuya mwiwulu, komana chumichi chinayi mukwila nawu antu akasañulawu nakushakama hamaseki akasumbulaña hela kusumbuka? Izu daNzambi hidakulaña jiika hanilu lwihuku. Neyi Yesu wateneneña hakusañuka kwawantu akaya mwiwulu, dikwila nawu mazwindi hiyashimunahu hansañu yawantu akasañulawu nakushakama hamaseki neyi chakwila akasumbulaña hela kusumbuka mwituña dadihaku.
Chayinu mpinji, tuneluki netu Izu daNzambi dashimuna nawu kufwa diku kwambulaña antu adisumbula. Dichi antuluwa awamayala niambanda hiyatela kudinka muloñaku neyi atondahu kusumbula hela kusumbuka. Iyi hinsañu yatela kuditondelahu muntu, nawa kwosi muntu watela kuyinka antu amuchidiwu muloña neyi atondahu kusumbula hela kusumbuka.—Rom. 7:2, 3; 1 Kor. 7:39.
Eñañi, tunateli kwikala namalwihu amavulu kutalisha hachihandilu chichakekala mwituña dadiha. Chatela tubokeña ñakwilu yanawa malwihu, twatela kuhembelela kulonda tukamoni chichakekala. Ilaña tweluka chikupu netu: Antu ovwahila akazañalala muloña Yehova wakatwinka yuma yitwakeñaña.—Mas. 145:16.
^ par. 4 Talenu Kaposhi Kakutalila kachizungu, kaJune 1, 1987, mafu 30-31.
^ par. 5 Kushankulu, antu adiñi nachaaku chakusumbula ntuluwa anashiyiwu kudi mana kwindi neyi yafwa chakubula kuvwala mwana weyala, ntuluwa wasumbukileña neshaku dindi nakuvwalilamu mwana kulonda ijina dachisaka dibuli kujiya.—Kutach. 38:8; Kuhit. 25:5, 6.
^ par. 9 Antu akasañulawu nakushakama hamaseki akatambwila wumi wahaya nyaka bayi wumi wabulaña kufwaku. Neyi munakukeña kwiluka nsañu yayivulu hachaambu chekela hakachi kawumi wabulaña kufwa nawumi wahaya nyaka, talenu Kaposhi Kakutalila, kaChizungu kaApril 1, 1984, mafu 30-31.
KUFUMA MUNKALAÑA JETU
“EUREKA!” Idi izu datalisha mukwila nawu “Nayiwani!” Dichi chabidikileñawu akwakupunda malola neyi awana wuru, muyaaka yamuma 1800 mumbaka yaCalifornia U.S.A., hampinji yimwadiña wuru. Hela chochu, Charles Taze Russell niakwawu Atudizi aBayibolu awanini chuma chasweja kubadika kulema, chalala chamuBayibolu. Nawa afwilileña kulejaku akwawu.
Muchaaka cha 1914, antu amavulu nankashi afumini munyisumba yamaneni kulonda ayi nakutala “Photo-Drama of Creation,” (Chimwenu chaNyevulu Yayileñaleña) yamwekesheleñawu hadi maora atanu nasatu yedishiluwu kudi (Atudizi aBayibolu) International Bible Students Association (I.B.S.A.). Ichi chimwenu chadiña nanyevulu yawulombu wawuwahi, nsañu yakulumbulula chiwahi nitumina twatuwahi nawa chashindameneni hansañu yamuBayibolu yahosheleña hansañu yakuleña kwejima nakushika kunsañu yachihandilu chawantu nihakukuma kwaYaaka Ikombakaji yaChiyuulu chaYesu Kristu.—Chim. 20:4.*
Indi antu ashakamineña mujimbaka janyanya nimunyikala ahetelelumu ñahi? Hakwila nawu antu akweti nzala yachalala abuli kushalahu, muAugust 1914 a I.B.S.A. edishili “Eureka Drama,” hela netu “Photo-Drama” yakusenda kumakasa yakadi nyivwimbimbi. Kwadiña nyitapu yisatu nawa yejima yadiña mumadimi amavulu: “Eureka X” yadiña namazu ejima nitumina. “Eureka Y” yadiña namazu ejima ninyevulu yayiwahi. “Eureka Family Drama,” yakuzatisha hetala yadiña namazu antesha nitumina. Alandileña cheñi nimakina akuvumishilahu apela wuseya.
Atudizi aBayibolu atwalileña iyi yimwenu munyikala nakutwala nsañu yaWanta mumaluña amaha chakadi kusenda projekita hela sikilini yeneni. “Eureka X” yamazu hohu adiña nakuyivumisha namwaana hela nawufuku. Projekita yanyevulu yakuzatisha nachu “Eureka Y” adiña nakuyizatisha hela chakadi kesi kawuneñu, azatishileña carbide lamp. Muchileji chimu chafumini kukasanji kamutayi kuFinland ahosheli nawu, “Tunateli kutalisha antu iyi nyevulu kudi kwejima. Chalala atalishileña antu kudi kwejima!
Chatela afweteleña matala amaneni akuhemenamu yisela, Atudizi aBayibolu adiña nakuzatisha chiwahi mali kuhitila mukuzatisha maluña akadi kufwetela adi neyi jishikola, yota yanyiloña, shitesheni yamasuwa nimatala awantu adiña natupeka twakuhanjekela twamaneni. Antu amavulu adiña nakutalila iyi nyivwimbimbi hanzi hehina ditooka deneni dakukudika kumbañu. Anthony Hambuch wasonekeli nindi: “Andimi adiña nakusañula tumabulu twanyanya mumatempa awu anyikabu nakwinkamu jiñowa hakushakama antu hakutiyilila progiramu.” Idi izanvu “daEureka” dazatishileña itemba dakukoka natuwalu hakusenda yozelu yawu, yiteli, niyuma yakukamahu niyakutelekelahu.
Antu enjileña nakutala “Eureka” ashikileña kumakumi antesha nakushika kumakulakaji. MuUnited States, mumbaka yanyanya mwekala antu kwakwihi na 150 atalishilumu chimwenu kakavulu hashikola nawa antu ejima enjili nakutala chimwenu kuyibomba ashikili 400. Kwiluña dikwawu, antu amakwawu endeli makilomita 8 njila yimu kulonda ayi nakutala “Eureka Drama.” MuSweden, antuñi jaCharlotte Ahlberg ayili kwitala dindi danyanya nakutiyilila chimwenu, nsañu yatiyiluwu “yayishikili chikupu hamuchima.” Antu akushika ku 1,500 amumusumba wanyanya mwekala mungochi muAustralia ayili nakutala chimwenu. Kaposhi Kakutalila kashimwini nawu hajishikola jamaneni nihajikoleji “ankuluñaña niatudizi atiyili kuwaha nyevulu nimazu etu akukwata.” “Eureka Drama” yayili mpuhu nimumaluña mwadiña matala akutalila jifwilimu.
Atudizi aBayibolu hela yipompelu yatemesheleña anhoshi kumaluña ashiyashana atachikileña kupompesha mazanvu amakwawu nakuyitañisha kuhitila mukuhana jimpanji nikuyitalisha “Eureka Drama.” Kuhosha hohu chalala, tuneluki wanyi kuvula kwawantu atalili “Eureka Drama.” Azatishileña ‘jiDrama’ jajivulu mpinji yejima. Ilaña, mu 1915 hamazanvu 86 ‘aDrama,’ mazanvu 14 hohu diwu atemesheleña yileji mpinji yejima. Hakuhosha hanaambala yabula kuwanina, chileji chakumakumishilu achaaka chashimwini nawu antu akubadika ku 1,000,000 atalili “Drama.” Antu atalili akushika ku 30,000 alombeli nyikanda yashindamena haBayibolu.
Hela chakwila “Eureka Drama” yaya mpuhu wanyi muchihandilu chawantu, ilaña kumatuña adi neyi Australia, Argentina, South Africa, British Isles, India, niCaribbean, antu amavulu amweni ichi chimwenu chadimena. Hakachi kawantu wenawa, amavulu awanini chalala chamuBayibolu, chasweja kulema wuseya kubadika wuru, nawa adiñi nakubidika nawu “Eureka!”
^ par. 4 Talenu “Kufuma Munkalaña Jetu—Filimu Yinashimbuli haYaaka 100 Yakoleshaña Chikuhwelelu” muKaposhi Kakutalila, kaFebruary 15, 2014, mafu 30-32.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn ifu 103 Ambanda Ashinshika, Ahela akwaKristu***
Kamina 86
Ambanda Ashinshika, Ahela akwaKristu
(Aroma 16:2)
1. Sara, Esita, Mariya, niLuti—
Ambandawa adiñi ashinshika.
Amwakamineña Nzambi chikupu.
Ambanda itweluka nimajina.
Nzambi wakeñeli amakwawu
Hiyayitenaku, adiña shinshika.
2. Adiñi nayililu yayiwahi,
Kwovwahila, niwulobu, niluwi,
Atukwashaña kwila jajiwahi.
Ejima atela kuyimbujola.
Enu ahela, yimbujolenu,
Mudimu wenu walema wawuwahi.
3. Amama jawu, ansanda, anfwila,
Mwadikitaña munyidimu yenu.
Mwadizoza, mwovwaha munyichima,
Nzambi wayikeña kuchina nehi.
Enwa hela, tunalombi Nzambi
Yayinki ñovu keña ayisomweni.
(Talenu cheñi Fwi. 4:3; 1 Tim. 2:9, 10; 1 Pet. 3:4, 5.)
^ ***sn ifu 123 Tumushimekenu Yehova Hamu***
Kamina 104
Tumushimekenu Yehova Hamu
(Masamu 146:2)
1. Tushimeki;
Ya Yehova!
Watwinka wumi niyuma yonsu.
Tulemeshi
Jina dindi.
Nzambi yetu wasweja kukeña.
Tumwimbili nakumushimeka.
2. Tushimeki;
Ya Yehova.
Watiyaña mutwamulombaña.
Nakoleshi
Anazeyi;
Amwovu wayinkaña spiritu.
Tushimeki Ijina daNzambi.
3. Tushimeki;
Ya Yehova.
Wawuñanji wakundejañantu.
Nawahishi
Yuma yonsu.
Antwa kamona nkisu jaWanta.
Tupompenu nakumushimeka!
(Talenu cheñi Mas. 94:18, 19; 145:21; 147:1; 150:2.)
^ ***sn mafu 134-135 Mukanda waNzambi—Hiheta***
Kamina 114
Mukanda waNzambi—Hiheta
(Yishimu 2:1)
1. Mukanda wukweti mafwa mavulu,
Waletelaña antu kuwunda.
Mazu ekalamu akweti ñovu;
Aletaña wumi kudi antu.
Mukanda weniwu hiBayibolu.
Asonekeli ayoneneni,
Antu aswejeli kukeña Nzambi,
Spiritu yindi yayikwashili.
2. Asonekeli hayileñaleña,
Chaleñeliyi yuma yejima.
Nikuwanina kwawantu hatachi
Nichiyajimbeli Paradisa.
Ahosha cheñi nihadi kañelu
Wajinokeli Nzambi niwanta.
Kwelishili muntu yavulumuni.
Dichi Yehova keña yoshindi.
3. Ayinu himpinji yamuzañalu.
Wanta waNzambi wunenzi dehi.
Hifuku daYehova dakwamwina
Antu onsu akwinza kudiyi.
Muniwu mukanda mwekala nsañu;
Yabadika wuchi kutowala.
Wahosha hakuchiñeja kweneni;
Dichi twatela tuwutañeña.
(Talenu cheñi 2 Tim. 3:16; 2 Pet. 1:21.)
^ ***sn ifu 120 Kushimwina Chalala chaWanta***
Kamina 101
Kushimwina Chalala chaWanta
(Yililu 20:20, 21)
1. Hamafuku akunyima
Hitwelukili njilaku.
Yehova wasolweli,
Chalala chaWanta windi.
Tweluka nkeñelu Yindi
Yakumuzatila Nzambi,
Tubidikeña mpuhu,
Tutuumbakeshi ijina dindi.
Twalejaña antu onsu,
Kumatala nikwejima.
Tuyidizishi eluki;
Chalala chiyisubuli.
Twafwilaña kutandisha
Kulomba mukaayi kwonsu,
Tuzatili Yehova.
Sampu Nzambi nindi kumishenu.
(Talenu cheñi Yosh. 9:9; Isa. 24:15; Yow. 8:12, 32.)
^ ***sn ifu 62 Twamulamata Yehova***
Kamina 51
Twamulamata Yehova
(Yoshuwa 23:8)
1. Yehova, nadimwekeshi nindi walema.
Mwelañayi mwonsu, mwawuñanji nankashi.
Mwahoshañayi mwonsu mwamwekanaña.
Tulamati Nzambi tumushindameni;
Chitweteja wanta windi twakaheta.
2. Wanta windi walala nawa wawuñanji.
Mwashakamayi mwenzala kulema hohu.
Nzambi nayileji adizoza kwinza.
Tulamati Nzambi mukwakubadika;
Diyi twatela kutuumbakesha hohu.
3. Hatweshaña kuwanina mumawuluku.
Kwosi chilumbu watela kumukañesha.
Wakakoña yuma yonsu yakanayi.
Tulamati Nzambi; Twili mwakeñayi,
Dichi tusweji kumwakama Yehova.
(Talenu cheñi Kuhit. 4:4; 30:20; 2 Anya. 18:6; Mas. 89:14.)
^ ***sn ifu 108 Tata Yami, Nzambi Yami Nawa Ibwambu***
Kamina 91
Tata Yami, Nzambi Yami Nawa Ibwambu
(Aheberu 6:10)
1. Chihandilu mwituña.
Chayihuñu niyinzeñeli.
“Wumi wami walema,”
Dikamina kami.
(Kolasi)
2. Nashinakaja dehi;
Yihuñu yinañimakeni.
Chikuhwelelu chami,
Chakola nankashi.
(KOLASI)
Nzambi yami waloña, Wanukaña nyidimu yami.
Hadi kwakulehuku; Yehova wudi nanami.
Nzambi diwandiishaña, wukunkiñaña nyaka yonsu.
Yehova hibwambu dami, Nzambi, Tata.
(Talenu cheñi Mas. 71:17, 18.)
^ ***sn ifu 33 Endenu naNzambi!***
Kamina 26
Endenu naNzambi!
(Mika 6:8)
1. Endenu naNzambi yetu;
Nakudikehesha.
Tuhembi kuloña kwetu;
Nzambi yatukwashi.
Tulemeshenu chalala,
Bayi atudimba;
Nzambi yatutwaminini,
Nekansi wanyanya.
2. Endenu naNzambi yetu;
Chakadi mahuji.
Pamenuña kuspiritu,
Nzambi yayikeñi.
Yuma yalala yejima,
Kukeña, kuloña,
Toñojokenu yumiyi,
Mukuhwelelenu.
3. Endenu naNzambi yetu
Mukuloña konda,
Tuzañalali, tujili
Hiheta deneni.
Dichi endenu naNzambi,
Mwimbi mpuhu yindi.
Wanta windi wukaleta,
Kuluña kwakweni.
(Talenu cheñi Kutach. 5:24; 6:9; Fwi. 4:8; 1 Tim. 6:6-8.)
^ ***sn ifu 106 Yehova Nindi: “Eyi Mwanami, Ikalaku Mukwamaana”***
Kamina 89
Yehova Nindi: “Eyi Mwanami, Ikalaku Mukwamaana”
(Yishimu 27:11)
1. Enu atwansi, mwenda muntiyilila.
Chilumbu wansawulañami yeluki.
Mwadihanaña wumi wonsu kudami;
Nikaayi kaneluki nawu mwankeña.
(Kolasi)
2. Luñenu hakunyinka yuma yejima,
Neyi mudimbuka, Nukuyinyamuna.
Hela kudi muntu wunakuyidimba,
Ilukenu nenu nukuyihembaña.
(KOLASI)
Anyanami inalemesha,
Ikalenu akwamaana.
Munzatili nañovu jonsu,
Munhameki nanyidimu.
(Talenu cheñi Kuhit. 6:5; Mukwa. 11:9; Isa. 41:13.)
^ ***fg mafu 10-11 Chumanyi Chafuukulayi Nzambi Kwiseki?***
Kudiza 5
Chumanyi Chafuukulayi Nzambi Kwiseki?
1. Muloñadi Nzambi chaleñeleliyi iseki?
Yehova waheni iseki kudi amayala niambanda. Himukala wetu. Dichi, eyala namumbanda atachi, Adama niEvu, hiyayileñeli nawu ashakameña mwiwuluku, muloña Nzambi wadiña waleña dehi añelu akushakama mwiwulu. (Yoba 38:4, 7) Ilaña, Nzambi wanoneli iyala watachi nakumusha muparadisa yatenañawu nawu itempa daEdeni. (Kutachika 2:15-17) Yehova wamwinkeli Adama nianyanindi akavwalika kumbidi kukooleka kwakuluña nawumi haya nyaka hamaseki.—Tañenu Masamu 37:29; 115:16.
Hakutachika, itempa daEdeni didadiña hohu paradisa. Eyala namumbanda atachi ateleli kwinzesha iseki nanyanawu. Nawa ateleli kwovwahisha iseki dejima nikudilisha paradisa mukuhita kwamafuku. (Kutachika 1:28) Iseki hiyamba kadikisañanaku. Antu akatwalekahu kushakama hamaseki.—Tañenu Masamu 104:5.
2. Muloñadi iseki chidabulila kwikala paradisa hayinu mpinji?
Adama naEvu adikañili naNzambi, Yehova wayitemwini mwitempa. Dihafumini paradisa kujimbala nawa kwosi muntu watweshahu dehi kufuntisha paradisa cheñuku. Bayibolu yahoshaña nawu: “Iseki adinka dehi mumakasa awatama.”—Yoba 9:24.—Tañenu Kutachika 3:23, 24.
Komana Yehova wavulamena dehi nkeñelu yindi yafuukwililiyi antu hatachi? Inehi! Diyi mukwañovu yejima. Hanateli kukañanyaku. (Isaya 45:18) Wakelisha cheñi muchidi wawantu kwikala nachihandilu neyi mwomwafuukwiliyi hakusambila.—Tañenu Masamu 37:11, 34.
3. Indi Paradisa akayifuntisha ñahi?
Paradisa akayifuntisha hamaseki hampinji yakayuulañayi Yesu neyi Mwanta watondawu kudi Nzambi. Hanjita yatenañawu nawu Amagedoni, Yesu wakalombola añelu jaNzambi nakujilumuna antu ejima adikañaña naNzambi. Kuhiñahu, Yesu wakamukasa Satana hadi yaaka 1,000. Antu jaNzambi akapuluka iyi njita muloña Yesu wakayilombola nikuyikiña. Akaluña nawumi haya nyaka muParadisa hamaseki.—Tañenu Chimwekeshu 20:1-3; 21:3, 4.
4. Indi makabi akamana mpinjinyi?
Mpinjinyi yakamanishayi Nzambi kutama hamaseki? Yesu waheni “chinjikijilu”chakwiluka nachu nawu kukuma kunashiki dehi. Yuma yinakumwekana mukaayi makonu yinakusha wumi wawantu hakatoña nawa yinakumwekesha nawu tunakushakama ‘kukuma kwanyaka yamakonu.’—Tañenu Matewu 24:3, 7-14, 21, 22.
Hampinji yakayuulilañayi Yesu adinu iseki mwiwulu hadi yaaka 1,000, wakafumishahu makabi ejima. (Isaya 9:6, 7; 11:9) Hela chakwila wakekala Mwanta, Yesu wakekala Kapristu Muneni wakajima nshidi jawantu amukeña Nzambi. Kuhitila mudi Yesu, Nzambi wakafumishahu yikatu, wushinakaji nikufwa.—Tañenu Isaya 25:8; 33:24.
5. Anyi akashakama muParadisa yinakwinza?
Antu amwovwahilaña Nzambi akashakamaña muParadisa. (1 Yowanu 2:17) Yesu watemesheli atumbanji twindi nakukeña antu adizoza nikuyileja chakwikala antu etejewa kudi Nzambi. Makonu, Yehova nakudizisha yihita yawantu kulonda akaheti wumi muParadisa yikekala hamaseki. (Zefwaniya 2:3) Hamatala aWanta awaYinsahu jaYehova, antu ayidizishaña kwikala amayala niatata jawantu amawahi nikwikala ambanda niamama jawantu amawahi. Anyana nianvwali adifukwilaña hamu nawa adizaña chatela kuhetelawu munsañu yayiwahi.—Tañenu Mika 4:1-4.
Neyi munakukeña kwilukilahu nsañu jikwawu, talenu kapetulu 3 mumukanda waChumanyi Chacheni Chatañishaña Bayibolu?
[Mwevulu wudi hefu 10]
[Mwevulu wudi hefu 11]
[Mwevulu wudi hefu 11]
Hetala daWanta munateli kuwana antu amukeña Nzambi nawa anakukeña kwiluka chakumuzañalesha
^ ***fg mafu 18-19 Chisaka Chenu Chinateli Kwikala Ñahi Namuzañalu?***
Kudiza 9
Chisaka Chenu Chinateli Kwikala Ñahi Namuzañalu?
1. Muloñadi maluwi akalemesha chatela kuletelawu muzañalu muchisaka?
Nsañu yayiwahi yafumaña kudi Yehova, Nzambi wamuzañalu, wakeñaña nindi yisaka yikali namuzañalu. (1 Timotewu 1:11) Diyi watachikili maluwi. Maluwi etejewa munshimbi aletaña muzañalu muchisaka muloña hichiswamu mwakukulishila anyana chiwahi.
Indi Nzambi wahoshahu nindidi hansañu yamaluwi? Wakeñaña nindi adisumbula atwalekuhu kwikala mumpanda yimu. AkwaKristu atela kulemesha nshimbi jamwituña mwashakamawu jahosha hansañu yakusonekesha maluwi. (Luka 2:1, 4, 5) Yehova wakeñaña adisumbula kwikala nakashinshi mukachi kawu. (Aheberu 13:4) Wahela kudiseña. (Malaki 2:16) Ilaña wayiteja akwaKristu kudiseña nakusumbula hela kusumbuka cheñi neyi mwinikwawu neli wuvumbi.—Tañenu Matewu 19:3-6, 9.
2. Indi adisumbula atela kudihemba ñahi?
Yehova waleñeli amayala nawambanda nindi adikwasheña mumaluwi awu. (Kutachika 2:18) Chineli iyala diyi mutu wachisaka, wukweti mudimu weneni wakukeñela chisaka chindi yuma yakumujimba nikuyidizisha kulonda amwiluki Nzambi. Watela kudihana hakwila nawu yamukeñi iñodindi. Adisumbula atela kudikeña nikudilemesha. Chineli wejima wawu awanina wanyi, neyi anakukeña kwikala namuzañalu mumaluwi awu atela kwikala namuchima wakudanakena.—Tañenu Aefwesesa 4:31, 32; 5:22-25, 33; 1 Petulu 3:7.
3. Neyi mumaluwi enu mudi wufwinda, mwatela kumuhayika mwinikwenu?
Neyi mumaluwi enu mudi wufwinda, mwatela kudikeña wonsu wenu. (1 Akorinda 13:4, 5) Izu daNzambi hidahoshaña nawu antu atela kumanisha kukala kwekala mumaluwi neyi ambukaku.—Tañenu 1 Akorinda 7:10-13.
4. Enu anyana, Nzambi nakukeña nindi mwikali antu amuchidinyi?
Yehova nakukeña nindi muzañalaleña. Wayifumbaña chiwahi kulonda mwiluki chimwatela kudiluñisha muwansi wenu. Nakukeña nindi mwovwahileña anvwali jenu muloña akweti maana nawa eluka yuma yayivulu. (Akolose 3:20) Yehova nakukeña cheñi nindi muzañalaleña hakwila yuma yakeñañayi Nleñi yenu niMwanindi.—Tañenu Mukwakutaŋisha 11:9–12:1; Matewu 19:13-15; 21:15, 16.
5. Enu anvwali, anyanenu anateli kwikala ñahi namuzañalu?
Mwatela kuzata kulonda mukeñeleña anyanenu yakudya, hakukama niyakuvwala. (1 Timotewu 5:8) Hakwila anyanenu ekali namuzañalu, mwatela kuyidizisha kulonda amukeñi Nzambi nikwiteja yayidizisheña. (Aefwesesa 6:4) Neyi mumukeña Nzambi nimwanenu wukusweja kumukeña. Neyi mukufumbaña mwanenu kuzatisha Izu daNzambi, wukwikala nayitoñojoka yayiwahi.—Tañenu Kuhituluka 6:4-7; Yishimu 22:6.
Anyana atiyaña neyi munakuyihameka nikuyikolesha. Mwatela cheñi kuyifumba nikuyibabesha. Kufumba anyana muniyi njila kwayikiñaña kuyililu yinateli kuyineñesha. (Yishimu 22:15) Hela chochu, bayi mubabesha mwana munjila yawukatuku.—Tañenu Akolose 3:21.
A Yinsahu jaYehova asoneka nyikanda yayivulu yinateli kukwasha sweje-e anvwali nianyana. Iyi nyikanda yashindamena haBayibolu.—Tañenu Masamu 19:7, 11.
Neyi munakukeña kwilukilahu nsañu jikwawu, talenu kapetulu 14 mumukanda waChumanyi Chacheni Chatañishaña Bayibolu?
[Nyevulu yidi hefu 18]
[Nyevulu yidi hefu 18]
[Nyevulu yidi hefu 19]
[Nyevulu yidi hefu 19]
^ ***w12 8/15 mafu 8-10 “Mudimu Wenu Wakutambwila Wuloku”***
“Mudimu Wenu Wakutambwila Wuloku”
MWANTA Asa wanyakeli kutwaminina amashidika indi muchinekineki chakunama kufuma kuyinañanaña yaYuda kushika kuchana. Chashikiliyi hatohela chinekineki, Asa wahulumeni nakuhayama. Mwishina, mwadiña chendu chawamashidika awayilumbu jindi nawa adiña amavulu nankashi. Awa amashidika awaEtiyopiya atela adiña kanunu kamu. Ilaña Asa wadiña nachikunku chawamashidika.
Chelili amulukukili kudi ayilumbu, chumanyi chatachi cheliliyi Asa? Waheni nshimbi kudi akulumpi jawamashidika indi? Wayikolesheli amashidika jindi tahindi? Indi kwiji watachikili kusonekela antaña jindi nyikanda? Inehi. Chelili wadiña mukukala, Asa walombeli.
Henohu kanda tuhanjeki hakulomba kwalombeliyi nikutala hachuma chamwekeni hayina mpinji, tusambilenu kutala haniwu iyala Asa kulonda twiluki chadiñayi. Chumanyi chamukwashili kwila yuma yakoñeliyi? Komana wakuhweleleli nindi Nzambi wukumukwasha? Indi iyi nsañu yaAsa yatulejaña nawudi hadi Yehova chakiswilañayi nyidimu yawambuña Indi?
YUMA YAKOÑELIYI ASA
Hadi yaaka 20 yalondeleluhu kufuma haambukili aIsarela nakwikala mawanta ayedi, musumba waYuda wenzeli to-o nayililu yawusenji. Chelili Asa yekali mwanta mu 977 B.C.E., niatulamba twindi atachikili kudifukula kudi anzambi jawaKenani alusemu. Ilaña nsañu yonenewa yamukushindulula yachiyuulu chaAsa yahosha nawu “welili chachiwahi chaloña kumesu aYehova Nzambi yindi.” Asa ‘wafumishili tumeña twawantu acheñi niyinañanaña wahumwini nituposhi twakupeshela watemeni ninyiyombu.’ (2 Kushi. 14:2, 3) Asa wafumishili cheñi muwanta waYuda ‘ayivumbi awamayala amutembeli,’ elileña wuvumbi mwijina dansakililu. Ilaña Asa hadiñijili muyumiyuku. Walejeli cheñi antu nindi ‘amukeñakeñi Yehova Nzambi yawankakulula jawu’ nikuhemba ‘nshimbi nikuleja’ kwaNzambi.—1 Anya. 15:12, 13; 2 Kushi. 14:4.
Yehova wamwinkeli Asa wuloku wakushakama mukuwunda hadi yaaka yayivulu muloña wazañaleli nachuma chakoñeliyi. Dihafumini mwanta kuhosha nindi: ‘Tunamukeñakeñi Yehova Nzambi yetu; tunamukeñakeñi dehi niyena natunookeshi dehi mbadi jejima.’ Antu azatili nañovu kuhitila mukutuñulula nyisumba yawanta waYuda. Nsañu yamuBayibolu yahoshaña nawu: “Atuña nikutuña ashakama nichachiwahi.”—2 Kushi. 14:1, 6, 7.
ASA WAZUÑILI NJITA
Neyi tushinshika hayuma yakoñeliyi Asa, hitunateli kuhayama hakwiluka netu walombeli hampinji yamulukukiluwu kudi izanvu dawamashidika atenawu muNsonaku. Asa welukili nindi Nzambi wasomwenaña antu amwekeshaña chikuhwelelu munyidimu. Mukulomba kwindi, mwanta wamulembeleli Yehova nindi yamukwashi. Asa welukili nindi neyi yashindamena hadi Nzambi niwukwashu windi, hela chakwila ayilumbu jindi akuvula hela akwikala nañovu yamuchidinyi, akukañanya. Asa wamulembeleli Nzambi muloña welukili nindi ijina daYehova dikutama neyi ayishinda. Dihafumini mwanta hakulomba nindi: “Tukwashuku eyi Yehova Nzambi yetu muloña tunashindameni hadeyi, chitunenzi nakulwa naluntu ilu, tunenzi mwijina deyi. Eyi Yehova yeyi Nzambi yetu; bayi akwimika mushindu kudi muntu wafwañaku.” (2 Kushi. 14:11) Chidi neyi wahosheleña nindi: ‘Amashidika awaEtiyopiya anakukulukuka, eyi Yehova. Bayi witeja ijina deyi adisawuli kudi antu azeya kulonda atapi antu atiyakeshaña ijina deyuku.’ Dichi, “Yehova hakutapa aEtiyopiya kwakuyayi Asa nikwakuyawu aYuda; aEtiyopiya hiyakutemoka.”—2 Kushi. 14:12.
Nikulelu, antu jaYehova anakuyimwesha yihuñu kudi ayilumbu asweja ñovu amavulu. Hitunakuyasa njita kuzatisha yitwa yayeni munjita yayenuku. Ilaña, tunakuhweleli netu Yehova wakashinda nakwinka antu jindi ashinshika wuloku wakwasa njita yakuspiritu mwijina dindi. Njita yitunakwasa hamuntu hamuntu yinabombelumu kukañesha yililu yatama, kushinda kuzeyazeya kwetu nikukiña chisaka chetu kuyuma yinateli kuyiluwañesha. Hela chakwila tukumona yihuñu yamuchidinyi, kulomba kwaAsa kunateli kutukolesha. Yehova diyi wamwinkeli wuswa wakushinda. Chumichi chinakumwekesha nawu neyi tushindamena hadi Nzambi tunateli kushinda. Kwosi antu anateli kumwimika Yehova mushindu.
MAZU AKUKOLESHA NIAKUSOÑAMISHA
Hakufuma kunjita, Asa wadibulakeni naAzariya. Iwu kaprofwetu wahosheli mazu akukolesha niakusoñamisha nindi: “Eyi Asa, ninenu aYuda nawaBenjamini ejima, ntiyenu; mwonsu mumukwikala naYehova, yena wukwikala nanenu; neyi mukumukeñakeña mwakamuwana; neyi mukumuleka niyena wakayileka. . . . Ikalenu nañovu, makasenu bayi azeyaku, muloña mudimu wenu wakutambwila wuloku.”—2 Kushi. 15:1, 2, 7.
Awa mazu anateli kukolesha chikuhwelelu chetu. Amwekeshaña nawu Yehova wakekala nanetu neyi tutwalekahu kumuzatila nakashinshi. Neyi tumulomba netu yatukwashi, tunateli kukuhwelela netu wukutiya kulomba kwetu. Azariya nindi: “Ikalenu nañovu.” Hakwila twili chuma chaloña chiña tuzata nañovu, ilaña tuneluki netu tunateli kwila mwenimu neyi Yehova yatukwasha.
Hamuloña wakwila nkanka yaAsa wamumbanda Mayaka welili ‘mukishi wachishimashima wakushila kumuyombu,’ Asa chamukalilili nankashi hakwila yamufumishi hetanda ‘dawanta.’ Ilaña wamufumishiluhu nawa wocheli mukishi windi. (1 Anya. 15:13) Yehova wamukiswilili Asa hawulobu wamwekesheliyi. Anetu nawa twatela kukakela chikupu kudi Yehova nikunshimbi jindi jaloña hela chakwila antaña jetu amukalakelaña Nzambi nankashi hela nehi. Neyi twila mwenimu, Yehova wakatukiswila neyi twikala nayililu yayiwahi.
Nkisu jikwawu jatambwililiyi Asa jadiña jakumona aIsarela amavulu afumini muwanta wakukabeta kaluwunda kawakwakusekesha nakwinza muYuda chamwenuwu nawu Yehova wadiña naAsa. Akeñeli kudifukula kwalala chakwila ashili nyikala yawu nakwinza nakushakama nawantu jaYehova. Asa niaYudeya ejima ‘atiyañeni chitiyañenu chakumukeñakeña Yehova namuchima wawu wejima nawumi wawu wejima.’ Chumanyi chafuminumu? “Amuweni [Nzambi]; Yehova hakuyinookesha niniku niniku.” (2 Kushi. 15:9-15) Wenowu muzañalu wutwatiyaña neyi antu akeña kuloña atachika kudifukula kudi Yehova!
Hela chochu, kaprofwetu Azariya wamulejeli cheñi mazu akusoñamisha. Wahosheli nindi: “Neyi mukumuleka [Yehova] niyena wakayileka.” Bayi twiteja chumichi chikatumwekenuku, muloña yuma yafumañamu yomisha mbaña. (2 Pet. 2:20-22) Nsona hiyashimuna chaletesheli Yehova yamuleji Asa awa mazuku, ilaña mwanta wakañenyi kutiyilila.
“WUNAKOÑI CHAWUSUPI”
Chashikijili Asa yaaka 36 hetanda, Mwanta Bayasha wamuIsarela wayili nakulwa njita nawaYuda. Hadaha wakeñeleña kukañesha antu jindi kumwovwahila Asa nikwikala mukudifukula kwalala, Bayasha watachikili kukolesha ñinza yamusumba waRama, wekala makilomita 8 kukabeta kaluwunda kaYerusalema. Chatela yalombi wukwashu kudi Nzambi neyi cheliliyi hampinji yazuñiliyi nawaEtiyopiya, Asa watachikili kukeña wukwashu kudi antu. Watemesheli chawana kudi mwanta wakuSiriya nawa wamulejeli nindi yalukuki wanta wawaIsarela wakukabeta kaluwunda. Chelili aSiriya alukuki, Bayasha watemukili kuRama.—2 Kushi. 16:1-5.
Yehova waneñeli chikupu nayuma yakoñeliyi Asa nawa watemesheli kaprofwetu Hanani kuya nakumuleja. Chineli welukili chuma chakoñeliyi Nzambi kudi aEtiyopiya, Asa wateleli kwiluka nindi “mesu aYehova adi nakutalatala mwahita iseki dejima kulonda akwashuku nañovu adi nanyichima yalala yindi chikupu.” Hadaha Asa amulejeli munjila yaheña indi kwiji wamudiwili Bayasha niamashidika indi nindi nateli kuyimika mushindu nakutoñojoka nindi nateli kuyishinda nkawindi. Hela chochu, Asa watiyili mutunwa twawantu nawa hashindameneni hadi Yehovaku. Hanani wahosheli nindi: “Chumichi chiwunakoñi wunakoñi chawusupi; dichi kufumisha henahanu wakamona majita hohu.”—2 Kushi. 16:7-9.
Asa wakoñeli chuma chatama nankashi. Hamuloña wakuhila, wamushili kaprofwetu Hanani mumpompa. (2 Kushi. 16:10) Tahindi Asa watoñojokeli nindi, ‘Mwalala atela kunzuwila henohu nakalakali nakashinshi hadi yaaka yayivulu?’ Komana walekeli kutoñojoka chachiwahi hamuloña wakushinakaja? Bayibolu hiyashimunaku.
Chayuuliliyi hadi yaaka 39, Asa wakatili nankashi chikatu chanyendu. Nsañu yamuBayibolu yahosha nawu, “hakeñakeñeli Yehova namusoñu winduku chiña ayimbuki hohu.” Haniyi mpinji, Asa watela wadiwileña wuspiritu windi. Watwalekeluhu nayitoñojoka yamuchidiyi, wafwili nayaaka 41 hachiyuulu.—2 Kushi. 16:12-14.
Yehova wanukili yililu yayiwahi yaAsa niyena dadiñayi nadu dakudifuukula kwalala kubadika yiluwa yejima yakosomweniyi. Asa halekeli kumukalakela Yehovaku. (1 Anya. 15:14) Kwesekeja nayuma yejima yakoñeliyi Asa, chumanyi chitwatela kudizilaku? Nsañu yindi yatukwashaña kwiluka netu twatela kwanuka chatukwashiliyi Yehova kunyima, muloña chumichi chikutuleñela kulomba wukwashu windi neyi tuholokela mukweseka kukwawu. Dichi bayi tutoñojoka netu chineli tunamuzatili Nzambi nakashinshi hadi yaaka yayivulu, hitwatela kwiteja kufumba kwamuNsonaku. Hela chakwila tunamuzatili nakashinshi, Yehova nateli kutuzuwila neyi tuvulumuna. Twatela kwiteja munatufumbuwu chiwahi kulonda tuhetelumu. Sweje-e dinu, Tata yetu wamwiwulu wukwikala nanetu neyi twikala kukabadi kindi. Mesu aYehova akeñakeñaña mwahita iseki dejima kulonda amoni antu amwovwahilaña. Wayikiswilaña kuhitila mukuzatisha ñovu yindi kulonda ayikwashi. Yehova wazatishili ñovu yindi nakumukwasha Asa nawa nateli kuyizatisha nihadi etu.
[Mazu ekoku adi hefu 9]
Yehova wakiswilaña antu ashinshika alwaña njita yakuspiritu
[Mazu ekoku adi hefu 10]
Twatela kwikala ahamuka kulonda twili yuma yaloña kumesu aYehova